
HATA PATUJOLO 



On ma buku na imbaru sipangkeon ni angka parguru manghatindanghon 
haporseaon di Huria Kristen Batak Protestan. Nungan leleng na so adong 
buku sisongon di Hurianta. 

la buku on, on ma na pinatomutomu ni sada komisi na pinilit ni Rapot 
Praeses dohot Rapot Parhalado Pusat HKBP. Tarleleng do asa sidung buku 
on, ala ndang somal hita patupa buku na songon on. 

Diuji do papungupunguhon angka parbinotoan sian Hata ni Debata, dohot 
poda na patut sibotoon ni sude na gabe Ruas na gok di Huria Kristen Batak 
Protestan. 

Naeng ma tangkas diboto jala diantusi sude na marguru 
manghatindanghon haporseaon di Huria Kristen Batak Protestan, jala 
angka na ringkot siapilon diapil, asa boi hatahonna nang so jolo dijaha be 
sian buku. Apala na umarga, naeng dipasomalsomal sude mangulahon 
dohot mamarangehon na diajarhon jala dipodahon di buku on. 

Mamboan pasupasu do i tu hamu di ngolumuna, jala mangalehon bisuk 
dohot gogo do i di hamu mananda dohot mangalo nasa utiutian ni Sibolis i, 
asa hot hamu mardalan di hasintongan jala sahat tu hangoluan 
salelenglelengna. Amen. 

Laos dison pinasahat godang hamauliateon tu sude na masuk tu komisi, na 
manghalojahon patomutomu buku on. Sai dipasupasu Tuhanta ma buku 
on mamboan pasupasu tu sude Hurianta. 

HATA NI DEBATA 



SUNGKUNSUNGKUN DOHOT ALUS TARINGOT TU HATA Nl DEBATA 



a. Di dia hea dibege ho Hata ni Debata? 

b. Ringkot do begeon Hata ni Debata? Ringkot do i jahaon? 

c. Beha do roham molo dibege ha i? 

d. Ingkon beha do rohanta umbege dohot manjaha hata ni Debata? 

e. Dia do parasinganna sian na umbege dohot manjaha hata ni jolma? 
Antong aha do Hata ni Debata? 

Alus : Hata na pinaboa ni Debata tu jolma manisia marhite angka 
panurirang, dung i marhite AnakNa Tuhan Jesus Kristus dohot angka 
ApostelNa. 

Ise do na manurathon Hata ni Debata dohot na mangonjar nasida 
manurathonsa? 

Alus : Angka jolma na badia do na manurathonsa, na nionjar Tondi 
Porbadia. 

Di dia disurat nasida Hata ni Debata? 
Alus : Di buku 'Bibel'. 

Sian dia do taboto na tutu do Hata ni Debata na tarsurat di Bibel i? 

Alus : Sian hasasaut ni bagabaga na dibagasanna dohot sian panghorhon ni 

hata i dibagasan rohanta dohot torop jolma. 

Jaha : Rom 1:16; 1 Kor. 1:18; Heb. 4:12 

Aha do guna ni Bibel i jahaonta? 

Alus: 

a. Asa patar hadirion ni Debata Ama, Anak dohot Tondi Porbadia tu hita. 
Jaha :Joh. 17:13 

b. Asa taruli di haluaon marhite panghaporseaion di Jesus Kristus. 

c. Asa taruli hita muse di panogunoguon ni Debata di bagasan hatigoran. 
Jaha: 2 Tim. 3:15-17 

d. Asa taboto marparange na denggan. Jaha : Poda 3:4-7 
Dia dope goar na asing Bibel i? 

Alus: 

a. 'Hata ni Debata' do digoar Buku I, ala disi tarsurat na nidok ni Debata. 

b. 'Surat na Badia', ala jolma na badia do na manurathonsa jala hata na 
badia do na pinaboana. 



c. Testament', na marlapatan 'padan', ala disi do tarsurat padan dohot 
bagabaga ni Debata laho paluahon hita jolma manisia. 

8. Riga bagian bolon do buku Bibel manang Testament i? 

Alus : Dua bagian bolon do, i ma: Padan na Robi dohot Padan na Imbaru. 

9. Angka dia do buku di Padan na Robi? 

Alus : Angka on do: 1 Musa, 2 Musa, 3 Musa, 4 Musa, S Musa, Josua, 
Angka Panguhum, Rut, 1 Samuel, 2 Samuel, 1 Raja-raja, 2 Raja-raja, 1 
Kronika, 2 Kronika, Ezra, Nehemia, Ester, Job, Psalmen, Poda, Parjamita, 
Angka Ende, Jesaya, Jeremia, Andung-andung, Hesekiel, Daniel, Hosea, 
Joel, Amos, Obaja, Jona, Mika, Nahum, Habakuk, Sepanya, Haggai, Sakaria 
dohot Meliaki. 

10. Dia do goar ni angka buku na di Padan na Imbaru? 

Alus : langgo angka buku na di Padan na Imbaru, i ma: Mateus, Markus, 
Lukas, Johannes, Ulaon ni angka Apostel, Rom, 1 Korint, 2 Korint, Galatia, 
Efesus, Pilippi, Kolose, 1 Tesalonik, 2 Tesalonik, 1 Timoteus, 2 Timoteus, 
Titus, Pilemon, Heber, Jakobus, 1 Petrus, 2 Petrus, 1 Johannes, 2 Johannes, 
3 Johannes, Judas, Pangungkapon. 
Hatorangan : 

a. Evanggelium (Barita na Uli) na opat i: Mateus, Markus, Lukas, 
Johannes, barita di ngolu ni Tuhan Jesus. 

b. Ulaon ni Apostel, i ma barita ni angka sisean i (Apostel) i, dung 
manaek Tuhan Jesus tu banua ginjang dohot barita ni hajongjongan ni 
angka huria. 

Suratsurat ni angka Apostel i tu angka Huria dohot pangula dung 
jongjong huria i, i ma: 

Surat Apostel Paulus tu Huria Rom, Korint (2), Galatia, Epesus, Pilippi, 
Kolosse, Tesalonik (2), Timoteus (2), Titus dohot tu si Pilemon. 
Surat tu halak Heber. 
Surat ni si Jakobus. 
Surat ni Apostel Petrus (2). 
Surat ni si Johannes (3). 
Surat ni si Judas. 

Pangungkapon ni si Johannes. Disurat di tingki na tarbuang si Johannes di 
Pulo Patmos, jala ungkap banua ginjang dohot angka na masa na naeng ro 
diida, i ma umbahen digoar buku i, 'Pangungkapon'. 



11. Dia do na pinaboa ni Padan na Robi? 

Alus : Dipaboa do taringottu panompaon ni Debata di tano on dohot nasa 
na adong nang jolma pe. Laos songon nang parmulaan ni dosa, 
panogunoguon ni Debata di jolma na parjolo i dohot panogunoguonna di 
bangso ni Debata na gabe haroroan ni Sipalua hita jolma. 

12. Dia do na pinaboa ni Padan na Imbaru? 

Alus : Dipaboa do hasasaut ni bagabaga ni Debata, di parsuruNa di AnakNa 
Tuhan Jesus Kristus. Haoojak ni harajaon ni Debata dohot hapapatar ni 
harajaonNa i muse na tau las ni roha godang di hajolmaon. 
Jaha : Gal. 4:4-5 

13. Asa taringot tu ise do dihatindanghon Padan na Robi dohot Padan na 
Imbaru? 

Alus : Taringot tu Tuhan Jesus Kristus do. 



14. Dia do pamusatan ni hata ni Debata jala dia do ulaonna? 
Alus : I ma buku Katekhismus na mangajarhon dalan hangoluan i tu hita, 
mangihuthon Hata ni Debata. 

15. Piga bagian do isi ni Katekhismus jala angka dia ma goarna? 
Alus : lima bagian do, ima : 

a. Patik ni Debata. 

b. Hata Haporseaon ni Halak Kristen. 

c. Tangiang na niajarhon ni Tuhan Jesus Kristus. 

d. Pandidion na Badia. 

e. Parpadanan na Badia. 



Jaha : Ul. 10:43 






PATIK NI DEBATA 



PATIK PARJOLO 



Ahu do Jahowa Debatam! Ninna Debatanta. Ndang jadi marangkup Ahu 
bahenonmu Debatam. 

Dia do lapatan ni i? 

On do : Ingkon umbiar rohanta jala humolong jala umpos mida Debata asa 
mida nasa na adong. 

PATIK PADUAHON 

Ndang jadi ganaonmu jala ndang jadi sumanonmu manang aha na di 
banua ginjang dohot na di banua tonga on ro di na di bagasan aek na di 
toru ni tano, ianggo tung gabe sisombaon manang sioloan. 

Dia do lapatan ni i? 

On do : Ingkon dihabiari rohanta Debata jala ingkon holong rohanta di 
Ibana asa ndang jadi iba marsomba tu sombaon manang tu ganaganaan, 
mangido hangoluan sian i, jala ndang jadi oloan begu manang ulpuhan ni 
hadatuon jala ndang jadi pos roha di ugasan homitan. 

PATIK PATOLUHON 

Ndang jadi dohonon goar ni Debata, ianggo so ture dalanna. Ai hona 
uhumna do sogot angka na marsineangdi goarna. 

Dia do lapatan ni i? 



On do : Ingkon dihabiari rohanta Debata jala ingkon holong rohanta di 
Ibana, asa unang hita olo mamuati manang manolonnolon manang 
marujarujaran na roa, manang mangansi marhitehite goar ni Debata; ai di 
na tarsosak dohot di tangiang dohot di pujipujian do sidohonon goar ni 
Debata. 

PATIK PAOPATHON 



Ingot hamu ma pabadiahon ari minggu i! Di na onom ari ma ula hamu 
nasa siulaonmu, alai anggo ari papituhon i ari paradianan ni Jahowa, 



Debatam do i. Ndangjadi ho mangula anggo na sadari i, manang anakmu 
pe manang borum, manang naposom lahilahi manang naposom 
boruboru, ro di pinahanmu ro di pangisi ni huta ni halak pe na mangebati 
hutam. Ai di na onom ari do ditompa Debata langit dohot tano dohot 
laut dohot nasa isina; dung i maradian do Ibana di ari papituhon i. 
Dibahen i do umbahen na dipasupasu Debata Jahowa ari paradiananNa i 
jala diparbadia i. 

Dia do lapatan ni i? 

On do : Ingkon dihabiari rohanta Debata jala ingkon holong rohanta di 
Ibana, asa unag tois rohanta di ajar na sian hata ni Debata, ingkon badia do 
hata ni Debata di rohanta jala ingkon ringgas rohanta tumangianghon 
dohot mangguruhon. 

ION 



Ingkon pasangaponmu do natorasmu asa martua ho, jala leleng mangolu 
di tano na nilehon ni Jahowa Debatam di ho. 



Dia do lapatan ni i? 

On do : Ingkon dihabiari rohanta Debata jala ingkon holong rohanta di 
Ibana, asa unag lea rohanta mida natorasta dohot mida angka rajanta ro di 
angka natuatua. Ndangjadi paroonta rimas nasida, ingkon pantun do huta 
jala ingkon holong rohanta tu nasida, sioloan do nasida jala sisubuton do 
rohana. 

PATIK PAONOMHON 

Unang ho mamunul 

Dia do lapatan ni i? 

On do : Ingkon dihabiari rohanta Debata jala ingkon holong rohanta di 
Ibana, asa unang hita olo mambahen sahitsahit tu nasa na mangolu, 
ingkon roha pangoluhon do rohanta di nasa na mangolu. 



PATIK PAPITUHON 



Unang ho mangalangkup! 



Dia do lapatan ni i? 

On do : tngkon dihabiari rohanta Debata jala ingkon holong rohanta di 
Ibana, asa toman rohanta jala porman dohot pangalahonta ro di hatanta, 
ianggo angka naung marbagas i ingkon masiparhamaolan jala 
masihahalongan. 



Unang ho manangko! 



PATIK PAUALUHON 



Dia do lapatan ni i? 



0 

rr 

On do : Ingkon dihabiari rohanta Debata jala ingkon holong rohanta di 
Ibana, asa unag hita olo mandobo heeng ni dongan jolma manang 
mambahen bisukbisuk mangalansumhon boniaga, ingkon sipagandaon ni 
rohanta do arta ni dongan jala siramothononhon. 

PATIK PASIAHON 

Unang ho olo manghatindanghon hata na so tutu maralohon dongan 
jolma. 

Dia do lapatan ni i? 

On do : ingkon dihabiari rohanta Debata jala ingkon holong rohanta di 
Ibana, asa unag hita olo manggapgapi dongan jolma manang manjehehon 
manang pahatahatahon, paoruhon sangapnasida, ingkon niampinan do 
ongan jolma anggo so tangkas dope binoto salana. Holan uhum na 
denggan i do paboaboaon. 



PATIK PASAMPULUHON 

Ndang jadi haliangan ni roham bagas ni donganmu, ndang jadi haliangan 
ni roham dongan saripe ni donganmu, manang naposona baoa, manang 
naposona boruboru, manang lombuna manang hodana, manang dia pe 
ugasan ni donganmu. 



Dia do lapatan ni i? 



On do : Ingkon dihabiari rohanta Debata jala ingkon holong rohanta di 
Ibana, asa unang hita olo marangkal, mangarohai ugasan ni dongan jolma 
dohot ugasan tinadinghon ni ompuna, siurupanta do nasida mangaramoti 
nasa ugasanna. Angkup ni i ndang jadi bolabolaonta pardihuta ni dongan 
jolma manang naposona pe, siapoan do nasida jala sidasdason 
mandapothon ulaonna hian. 

Beha do pandok ni Debata taringot tu patik na sampulu i? 

On do : Ahu do Jahowa Debatami Ninna Debatanta, pargogo na so 
hatudosan jala parrimas, sai luluhononku do dosa ni amaama tu 
pinomparna ro di sundut patoluhon ro di sundut paopathon pinompar ni 
angka na sogo roha di Ahu, alai asi do rohangku di angka na marriburibu 
angka na marholong roha di Ahu, na so mangalaosi patikhi. 



On do : Dipaiumba Debata do hita disi, didok do pinsangonna nasa na 
mangalaosi patikNa i. dibahen i tama do dihabiari rohanta rimasna, unang 
ma nilaosan patikna. Alai diparbagabaga do asi ni rohana, angkup ni i nasa 
na denggan di angka na so mangalaosi patikna. Dibahen i tama ma 
haholongan ni rohanta dohot haposan ni rohanta Ibana, jala las rohanta 
mangoloi patikNa. 



SUNGKUNSUNGKUN DOHOT ALUS TARINGOT TU PATIK NI DEBATA 

16. a. Hea do dibege ho angka aturan ni olahraga? 

b. Beha do ia Undang-Undang ni Negara, hea do dibege manang 
diparsiajari ho di sikola? Beha do molo adong na mangalaosi i? 

c. Hea do diparrohahon ho taringot tu ruhut-ruhut ni panghataion dohot 
parbadi ni jambar di ulaon adat? Halak na beha do tardok na so sintong 
manglahon i? 

17. Hea do dibege ho patik ni Debata? 



Dia do lapatan ni i? 

Dia ma parasingan ni patik ni Oebata sian angka aturan na marragam i 
songon i nang adat pe? 

Alus : la patik i, i ma na nilehon ni Debata siulahononta. 

la angka aturan, i ma dos ni tahi ni jolma laho mangaramoti hadengganon 

ni ulaon manang parsaoran. 

la adat, i ma ruhut dohot aturan na niulahonon ni jolma hombar tu tona ni 
angka ompungna. 

Asa aturan dohot adat na binahen ni jolma do i, alai ia patik na sian Debata 
sandiri do i. 

18. Patorang ma jolo, dia do patik siihuthonon ni halak Kristen? 

Alus : I ma patik na sampulu i na pinasahat ni Debata tu bangso Israel 
marhite si Musa di dolok Sinai. 
Jaha : 2 Musa 19:20 

19. Piga bagian do tahe patik ni Debata? 
Alus : Dua bagian do patik i, i ma : 

a. Sian patik 1 - 4 na mangarodihon holong ni roha di Debata. 

b. Patik 5 - 10 i ma na mandokon hita manghaholongi dongan jolma songon 
dirinta sandiri. 

Apil : Mateus 22:37-40 

Jaha : Barita taringot tu halak Samaria parasi roha i. Luk. 10:25-37 

20. Aha do dipatandahon patik i tu hita? 

Alus : Dipatandahon do tu hita dosanta jala ditogihon hita tu Tuhan Jesus. 
Apil :Gal. 3:24 
Piga bagian do ganup patik i? 

Alus : Dua bagian do, i ma hata na marsuru dohot hata na mangorai. 



PATIK PARJOLO 

22. Pajojor ma jolo patik parjolo dohot lapatanna. 

23. a. Aha do dioloi angka parbegu songon singkat ni Debata? 

b. Ise do gosr ni debata ni ompunta najolo, andorang so dijalo nasida 
Barita na Uli i? 

c. Aha do panghorhon ni pangoloion tu debata i? 

d. Hea do dibege ho taringot tu na sai adong dope na mangoloi na 
pinangido ni 'sum an got' manang 'sombaon'? 

e. Hea do diida hamu parugamo na asing mangoloi debatana? Beha do 
dibahen laho mangoloisa manang manombasa? 

f. Sai adong dope sian halak Kristen na oloan tu na tinompa sian Debata 
na manompasa? Manang na pasangaphon angka i? 

Lehon ma tiruanna! 

g. Alai hita halak Kristen holan ise do sioloanta? 

24. Dia ma na disuru jala dia ma na diorai di patik parjolo on? 

Alus : Disuru mangoloi holan sasada Debata. Diorai do mardebata sileban 
manang mambahen marangkup Debata (sinkritisme). 

25. Songon dia do na mangoloi Debata? 
Alus : 

a. Marhatopothon na sintong do sude na nidok ni Debata, jala olo 
mangulahonsa sian nasa roha dohot gogo. 

b. Na so mabiar mida hagogoon na mangambati Ibana laho mangoloi na 
nidok ni Debata. 

26. Songon dia do tama biarta maradophon Debata? 

Alus : Unang ma biar hatoban, alai naeng ma biar anak, na marlapatan 
mabiat mangarsahi Ibana. 
Jaha : Rom. 8:15 

27. Na mandok beha do: 'humolong rohanta tu Debata sian tu nasa na 
adong'? 

Alus : 

a. Manghaholongi Debata sian nasa roha, tondi dohot gogo jala 
mangoloi hatana sian las ni roha. 

b. Manghaholongi Debata sumurung sian arta, ianakhon dohot hosaniba 
sandiri. 



Jaha : 1 Musa 22:1-14 Job 2:9-10 
c. Manghatindanghon di ngolu dohot pambahenan na so adong Debata 
dungkon ni Debata Jahowa. 
Jaha : 5 Musa 10:17 

28. Dia do lapatan ni hata 'umpos mida Debata asa mida nasa na adong'? 
Alus : Manghaposi Debata si saluhut na sinarohon ni rohanta, paboa holan 
na hasea do lehononna tu hita, huhut ndang ganggu nang so pintor dioloi 
Ibana pangidoanta. 

Jaha : Poda 3:5 

29. Songon dia do na mardebata sileban? 
Alus : 

a. Na mambahen angka na tinompa ni Debata, isara ni dolok, sunge, hau, 
mata mual, dohot na asing, songon debata na gabe sisombaon jala 
sipaolooloan. 

b. Na mardebatahon hasangapon, arta bisuk-bisuk, hagogoon, dohot 
angka bangko na marhatobanhon diri. 

c. Na marhaposan tu poda haliluon, na mandok na so adong Debata 
(atheisme), 

d. Na mangarajumi dos do sude agama, holan goar ni debatana dohot 
goar ni bukuna do na marasingasing. 

e. Na martangiang tu Debata Jahowa, alai huhut mangido tua sian 
sumangot dohot sahala ni ompungna manang huhut marhaposan tu 
dirina sandiri. 



PATIK PADUAHON 

30. Dok ma jolo patik paduahon dohot lapatanna. 

31. a. Angka dia do na somal disomba angka sipelebegu? 

b. Angka ise dope na marsomba dohot pasangapon ganaganaan di tingki 
on? 

c. Boasa disomba jala dipasangap nasida ganaganaan? Songon dia do tahe 
dibahen? 

32. Dia do asing ni patik parjolo sian patik paduahon on? 
Alus: 

a. Patik parjolo mangondolhon na holan sada do Debata, i ma Debata 
Jahowa sioloanta. 

b. Patik paduahon mangondolhon songon dia do hita manomba dohot 
pasangapon Debata. 

33. a. Beha do pandapotmu taringot tu ganaganaan, patung, hasandaran, 
begun a dirajumi parugamo na asing mewakili tondi ni debatanasida. 

b. Songon i muse taringot tu angka tanda sian soara ni lali, huting, 
lampulampu, panangga dohot na asing dietong sipelebegu hira boaboa ni 
na naeng masa. 

34. Dia ma na disuru di patik on dohot na diorai? 
Alus : 

a. Disuru do hita manghabiari dohot manghaholongi Debata dibagasan 
tondi dohot hasintongan. 

b. Diorai do hita manggana manang pasumanhon manang aha na adong, 
asa gabe sisombaon manang sioloan. 

35. Dia do lapatan ni na marsomba tu Debata dibagasan tondi dohot 
hasintongan? 

Alus: 

a. Mamuji dohot manjou Debata dibagasan roha dohot tondi na ias, 
ndang sipaulaula. 

b. Pabadiahon ari Minggu jala ringgas hita tu angka parpunguan na 
manaringoti Hata ni Debata. 

Jaha : Mat. 18:20 



c. Mangauhon na joro ni Debata do ganup halak Kristen. Hombar tu na 
tarsurat di 1 Korint 3:16 'Ndang diboto hamu joro ni Debata hamu jala 
Tondi ni Debata maringan dibagasan hamu. 

d. Pasangapon Debata marhite daging dohot tondinta. 
Jaha : 1 Kor, 6:20 

Apil : Rom 12:1 

36. Asa na mangoloi sibolis do, angka na mangoloi begu dohot ulpuhan ni 
hadatuon? 

Alus: Na mangoloi sibolis do, i ma: 

a. Na manghaporseai angka ugasan homitan, alemu dohot ajiajian. 

b. Na manghabiari dohot na marsomba tu sumangot, pangulubalang, 
tunggal panaluan, pane, saniang naga dohot hagogoon haholomon 
(mistik-kebatinan) 

37. Beha do taringot tu horoscope (maniaha bintang di langit) dohot na 
mamereng nasib marhite na manjaha gurat-gurat ni tangan, 
parsambubuan, purba dohot na asing? 

Alus : sala do nang angka i, ai saguru di huaso ni Debata do naung masa 
dohot na naeng masa dope. 




PATIK PATOLUHON 

38. Pajojor na jolo patik patoluhon dohot lapatanna. 

39. a. Hea do ho hona pinsang ala digoar ho natorasmu, tulangmu manang 
gurum? 

b. Hea do dibege ho na mamalsuhon tanda tangan dohot na manggadis 
goar ni halak? 
Patorang ma jolo! 

40. Dia ma na disuru dohot na diorai di patik on? 

Alus : Disuru do hita manghaholongi, manghabiari Debata dohot manjou 
goarNa di tingki na tarsosak dohot di hasusaan manang uju martangiang 
dohot mamuji Ibana. 

Diorai do hita mandok goarNa, ianggo so ture dalanna. 

41. Dia ma parasingan ni patik parjolo tu patik paduahon dohot tu patik 
patoluhon? 

Alus : 

a. Patik parjolo: Mangondolhon na holan sada do Debata, i ma Debata 
Jahowa. 

b. Patik Paduahon: Mangondolhon songon dia do hita manomba 
manang pasangapon Debata. 

c. Patik patoluhon: Mangajari hita taringot tu ruhut na sintong laho 
manjou manang mangasahon goar ni Debata. 

42. Songon dia do panjouon na sintong dig oar ni Debata? 

Alus : Manjou goar ni Debata holan di na tarsosak, di hasusaan, di tangiang 
dohot di pujipujian. 

43. Boasa didokhon Debata hita manjou goarNa di hamamasa ni hasusaan 
dohot di na tarsosak? 

Alus: 

a. Ala sasada Ibana do na tuk paluahon hita sian nasa ragam ni 
parmaraan. 

Jaha : Psalmen 50:15 

b. Ala Ibana do pargogo na so hatudosan di banua ginjang nang di banua 
tonga on, na maniop anak hunsi ni hamatean dohot banua toru. 

Jaha : Pangk. 1:18; Jes. 57:15 



c. Asa unang talu manang mandele hita ia masa pe sahit, hapogoson, 
hamatean, dohot soro ni ari. 
Ende : No. 153:1 'Ale Debata Lam Jonok' 
Apil : Joh. 9:3 

44. Marhitehite aha hita manjou goar ni Dehata? 

Alus : Marhitehite tangiang, ai didok do tu hita asa tongtong dungo jala 
unang mansadi martangiang. 
Jaha : Mat. 26:41 
Apil : ITes. 5:17 

45. Dia do na diorai di patik patoluhon on? 

Alus : Diorai do hita mandok goar ni Debata di na so ture dalanna, i ma din 
a mamurai, manolonnolon manang marujarujaran na roa. 

46. Songon dia do na mamurai? 

Alus : Mangidohon tu Debata asa diparo jea tu na binuraan manang tu na 
mamurai i. 

47. Songon dia do na manolonnolon? 
Alus : 

a. Manjou Debata gabe saksi paboa na tutu do na nidok ni na manolon i, 
huhut mangido hamagoan molo so tutu na nidokna i. 

b. Papos raha ni na ginabusanna. 
Jaha : 3 Musa 19:12 

48. Dia do lapatan ni na marujarujaran na roa? 

Alus : Paotooto dongan, margaitgaithon na ramun, na paronsamhon roha 
dohot pingkiran, pahehe roha sibuk. 

49. Dia do muse lapatan ni na margapgap? 

Alus : Manuntut mandok hata na so tutu manang paulahon songon na 
holong rohana di Debata, hape rohana di bagasan dao do sian Ibana. 

50. Boi do halak Kristen marjanji Jabatan? 

Alus : Boi do hita 'marjanji', jala on do lapatanna: Na di bagasan biar tu 
Debata do hita jala manat mamingkirhon siulaonta i dohot 
sihatindanghononta i. 

Angkup ni i na mangido gogo do hita tu Debata asa dipatau jala disondangi 
rohanta di ulaon siulaonta i (tugas manang jabatan na tajalo i). 

51. Dia do lumbalumba ni Debata tu angka na marsineang di goarNa? 



Alus : Ingkon hona uhum sogot sude angka na marsineang digoarNa. Ai 
didok do: 

Ai ndang olo Debata lean (Galatia 6:7). 

Ai dialo Debata do angka na jungkat roha (1 Petrus 5:5). 

Ingkon maralus do sogot hita di angka hata na so gabeak na tahatahon 

(Mateus 12:36-37). 





PATIK PAOPATHON 

52. Pajojor ma jolo patik paopathon i dohot lapatanna. 

53. a. Dia do ah paradiainan ni halak Kristen, jala dia di parugamo na asing na 
binotom? 

b. Denggan do na mangulahon ulaon adat di ari minggu? 

c. Diarahon ho do donganmu molo losok ro tu parmingguan? 

d. Baritahonon ma jolo na binotom sian parmingguan na nidohotanmu. 

e. Songon dia do pangkilalaanmu molo so marminggu ho? 

54. Dia ma na disuru patik on dohot na diorai? 

Alus : Disuru Debata do hita pabadiahon ari Minggu I jala didokhon do hita 
asa mulaulaon sian nasa gogo ganup ari. Diorai do hita imanoishon ari 
Minggu dohot Hata ni Debata. 

55. Boasa gabe di ari Minggu hita maradian, ndang di ari Sabtu? 

Alus : Ala di ari Minggu do ari ni Tuhan i, i ma ari paningoran di ihaheheon 
ni TUhan Jesus sian na mate. 

56. Dia do lapatan ni na pabadiahon ari Minggu? 
Alus : 

a. Maradian sian angka ulaon na somal siganup ari jala iaho tu gareja 
umbege Hata ni Debata. 

b. Manghangoluhom Hata ni Debata marhitehite na mangulahon angka 
haholongon dohot asi ni roha, isarani pangapulion, pangurupion 
dohot na pararathon hata ni Debata. 

Jaha :Joh. 5:1-6; Mat. 12:1-8 

c. Mamingkiri dohot pahusorhusorhon Hata ni Debata huhut 
mamarangehonsa. 

57. Aha do lapatan ni ringgas tumangihon Hata ni Debata? 
Alus : 

a. Mangarajumi umarga Hata ni Debata di rohanta jala rumingkot 
manangihonsa sian angka ulaon na asing. 
Jaha : Psalmen 19:11; Lukas 10:38-42 



b. Ringgas manopot parguruan ni halak Kristen jala papunguhon roha 
mangihuthon punguan i dibagasan ias ni roha. 
Jaha : Psalmen 26:8; Ul. 16:13-15 

58. Adong dope angka ari na asing na dos dohot ari Minggu? 
Alus : Adong do, i ma angka ari pesta ni halak Kristen: 

a. Parningotan di hatutubu ni Tuhan Jesus. 

b. Parningotan di hamamateNa. 

c. Parningotan di haheheonNa sian hamatean. 

d. Parningotan di hananaekNa tu banuaginjang. 

e. Parningotan di haroro ni Tondi Porbadia. 

f. Alai dohot do nang ari Taon Bam songon patujolo ni angka ari sataon i 
laho mangido pandonganion dohot pasupasu ni Debata di hita laho 
mamolus taon i. 

59. Aha debanari disuru di patik paopathon i? 

Alus : Onom ari lelengna ingkon ulaonta nasa siulaonta. 

60. Boasa pola ingkon mulaulaon hita di na onom ari i, molo na disarihon 
Debata do ngolu ni angka na porsea i? 

Alus : 

a. Ala na ditompa Debata do ita jolma songon jadijadian ni tanganNa na 
ingkon mulaulaon. Asa ndada paksa umbahen na mulaulaon hita, ala 
tung naung hadirionta do i sian Debata. 

'Na mangula do Damang rasirasa nuaeng, Ahu pe mangula do' (Joh. 
5:17) 

Na tarjou do hita mulaulaon asa martanggungjawab marhitehite gogo 
ni pamatang, pingkiran, pangkilalaan nang tondinta pe. 
c. Marhite na mulaulaon gabe sahat hita tu tujuan ni ngolunta, i ma : 
marroha mauliate tu Debata. 
Apil : Ep. 4:28 

61. Asa, dosa do na so mulaulaon? 
Alus : 

a. Dosa do molo so mangula jolma na hoi mangula, ai halosohon do i. 

b. Jaha : Poda 6:6; ITes. 3:10 

c. Tutu adong do sahorong jolma na so pola mulaulaon, i ma angka na 
marsahit, na hurang roha dohot na martihas. 

62. Angka dia do na tama ulaon ni halak Kristen? 



Alus: 

a. Manimbangi na asing do pangulaon ni jolma sian pangulaon ni masin 
na so marpangkilalaan; pangulaon ni jolma sian na holan 
mangusahahon gogo songon pangulaon ni dorbia. 

b. la pangulaon ni jolma, i ma patujolohon hagogon ni pingkiran, 
pangkilalaan (seni) dohot hagogoon partondion. 

63. Tung sura maduma jala mamora hita, boasa tong dope ingkon mulaulaon 
hita? 

Alus: 

a. Ala sipangkeonta do i gabe pasupasu tu dongan jolma. 
Jaha: IMusa 12:3 

b. Ala tongtong do manghirim di pangurupion dohot holong ni roha sian 
hita angka na pogos dohot na hurangan. 

Jaha : Mat. 25:35-40; 2 Kor. 8:14-15 

64. Songon dia do na manoisi ajar sian Hata ni Debata? 
Alus : 

a. Manadinghon angka parpunguan sian neang ni roha; mangelaela 
angka na ringgas asa marlosok ni roha; mangarsahi angka parminggu. 

b. Manuntun mulaulaon di ari Minggu dohot di angka ari na 
pinarbadiaan laho manarihon na ringkot di ngolu siapari. 

c. Marias ni roha di Hata ni Debata. 
Jaha : Heb. 10:25 

65. Dia do na diorai Debata di patik paopathon on? 
us : Diorai do hita manoishon ari na pinarbadiaan i, suang songon i nang 



All 

m; 



manoishon ajar na sian Hata ni Debata 



PATIK PALIMAHON 

66. Pajojor ma jolo patik palimahon i dohot lapatanna, 

67. a. Hea do diida ho hinapantun ni halak manghatai, marpahean, dohot 
hundul, uju diloloan adat, rapot manang di angka gareja? 

b. Ise sian hamu nah ea mangalo manang manjua natorasna? 

c. Hea do diida ho panomunomuon na tongan tu partogi ni negara? 

68. Dia do na disuru jala na diorai di patik on? 
Alus : 

a. Didokhon do hita pasangaphon natorasta. 

b. Diorai do hita mangaleai nasida 

69. Holan ama dohot ina pangintubu i do na nidokna natoras? 
Alus : 

a. Manghaholongi nasida huhut mangoloi dibagasan hapantunon jala 
manubut rohanasida nang pe sipata marasing pamingkirionta dohot 
nasida. 

b. Ringgas mangurupi nasida, lumobi di tingki hasusaan dohot di ari 
hatutuana. 

c. Manjaga diri, asa gabe las ni roha parangenta di nasida, unang 
manghorhon tihas dohot hasurahan. 

Jaha : Poda 23:25 

d. ingkon sipagandaon do sangap dohot sahala ni natorasna pangituai ni 
huta, panggomgomi nang parhalado ni huria pe. 

70. Adong dope dalan na dumenggan laho manaringoti angka natoras, ompu, 
partogi angka naung monding? 

Alus : Adong do, i ma marhite na pajongjong asrama, perusahaan manang 
yayasan na martujuan panaekhon hamajuon dohot pandaraman ni na 
torop. Songon singkat ni tugu, tambak ma i. 
Jaha : 5 Musa 18:10-11; Parj. 9:5-6 

71. Boasa disuru Debata hita pasangaphon natorasta? 

Alus : Ala na sinu ni Debata do nasida laho patureturehon, manarihon, 
mamodai dohot manogunogu hita tu nasa na hasea di ngolunta on. 
Jaha : 3 Musa 19:32 

72. Songon dia do tama angka natoras maradophon angka ianakhonna? 
Alus : 



a. Pagodanggodanghon dohot manarohon na ringkot tu pamatang dohot 
mangajarhon ajar dohot poda na siain Tuhari i, 

b, Unang manggintali ianakhonna, 
Jaha : Ep. 6:4 

73. Songon dia do na mangaleai nataras? 
Alus: 

a. Mangalo natoras, dohot mandok hata na so gabeak tu nasida. 
Jaha : Poda 19:2 

b. Mamupusi jala mangarsahi nasida. 
Jaha : Poda 28:24 

74. Songon dia do pasangaphon panggomgomi? 
Alus: 

a. Unduk mangoloi undang-undang dohot angka aturan. 
Jaha : Rom 13:1-7; 1 Petr. 2:13-15 

b. Ingkon ingotonta do, na ingkon oloan do hita di Debata asa di jolma. 
Jaha :UI. 5:29 

c. Manangianghonsa taringottu na masa di bangso dohot panggomgomi 

Jaha : 1 Tim. 2:1-2 

75. Songon dia do induk maradophon anak gajianna? 
Alus: 

a. Ingkon tataponna jala sarihononna do nasida, ndang mangasupi. 
Jaha : Ep. 6:9 

b. Ndang jadi pogoonna upa ni anak gajianna. 

c. Ingkon rajumanna nasida songon dongan na hinaholongan. 



i : Ep. 6:5-7 

76. Angka dia do sibahenon ni panggomgomi maradophon na 
ginonggomanna? 

Alus : 

a. Mangaramothon asa sonang so hariboriboan, manglahon hadaulaton 
dohot uhum na sintong dohot hatigaran. 

b. Panaekhon pangabahan ni situan natorop songon na binahen ni Raja 
Daud dohot Raja Salomo. 

77. Songon dia do na mangaleai huta, luat dohot huria? 



Alus : Manegai hasadaon, manggugai roha ni natorop jala patubutubuhon 
parbolatbolaton di tongatonga ni huta nang luat dohot huria pe. 
78, Dia do bagabaga ni Debata tu na pasangaphon natorasna? 

Alus : Diparbagabaga Debata do hatuaon dohot ganjang ni umur. 





PATIK PAONOMHON 

79. Pajojor ma jolo patik paonomhon dohot lapatanna. 

80. a. Ala ni aha do masa pamunuon? 

b. Aha dope didok roham na dos tujuanna tu pamunuon? 

c. Molo sinegaan pansarian ni dongan, pamunon do i tahe? Boasa? 

d. Songon dia do pandapotmu taringot tu 'polusi' na gabe kotor aek 
dohot udara ala ni aingka miak dohot timus na kotor di huta 
perindusterian? 

Pamunuon do i? 

e. Pamunuon do tahe molo so dos roha ni angka negara industry dohot 
angka negara pertanian di arga ni produksinasida be? 

81. Angka dia ma na disuru dohot na diorai di patik on? 
Alus : 

a. Disuru do hita ingkon marroha pangoluhon di nasa na mangolu 
marhite na manghaholongi dohot na manambori pandaramannasida. 

b. Mangaramothon dohot manjagahon lingkungan hidup na mangalehon 
hadameon nang hasonangan tu nasa na tinompa na humaliang hita. 

c. Diorai do hita mamunu manang mambahen sahit-sahit tu nasa na 
mangolu dohot na mangalatei pandaraman ni dongan jolma. 

82. Songon dia do lapatan ni roha na pangoluhon? 
Alus : 

a. Marhite na mian hita dibagasan hahollongon. 
Jaha : 1 Joh. 4:20 

b. Roha na hobas mangurupi dongan unang marroha diri. 
Jaha : Gall. 6:2 

c. Mangolu di rohanta tondi panganjuon di angka hagaleon dohot 
hahurangan ni angka dongan. 

d. Hobas jala girgir paturehon angka na dangol, na tading maetek dohot 
na tarpungjung. 

Jaha : Poda 3:27 
Apil : Mat. 25:40 

e. Tongtong gara rohanta mamingkiri dohot mangalului dalan laho 
panaekhon parngoluan ni situan na torop. 

83. Boasa diorai hita mamunu? 

Alus : Ala Debata do nampuna hosa ni jolma, ala ni i holan Ibana do na jadi 
mambuat na nilehonna i. 

84. Holan na mangagohon hosa ni dongan jolma do na nidokna mamunu, na 
nioraan ni patik on? 

Alus : Ndang holan i, dahot do: 

a. Na manghosomi, jala na sumangkapi hosa ni dongan jolma. 

b. Na mangarsahi dohot na pasuaksiakhon dongan jolma. 

c. Na manegai pandaraman ni dongan. 

d. Na manuntun pajuthon roha ni dongan marhite hata manang 
pambahenan, nionjar ni jungkat ni rohana. 

e. Na maningkot. 

85. Boasa masuk tu na mamunu do na maningkot? 

Alus : Ala na mangalo huaso ni Debata do ibana jala na so porsea be di asi 
ni roha ni Debata. 

86. Beha do bahenonta maradophon halak na naeng mamusa hita? 
Alus: 

a. Hatop tapaboa tu panggomgomi. 

b. Alai ia so tarpatupa be i, na patut do hita mangaramoti hosanta sian 
gogonta, ala ni i, jadi do hita mangalo ibana. 

87. Boasa rajuman na sala do hita, molo ndang taramoti hahipasonta? 
Alus: 

a. Sala do, ala silehonlehon ni Debata do hahipason i. 

b. Ala na manegai ulaonna do ibana disi jala na mambahen boban tu 
sisolhot dohot na humaliangna. 

8. Angka dia ma na targoar mambahen sahitsahit tu dongan jolma na nioraan 
ni patik on? 
Alus: 

a. Na mamunu manang na mamugangi. 

b. Na mangalatei usaha ni dongan. 

c. Na pasombusombu dongan nang pe diboto na jonok tu parmaraan. 

d. Na manegai lingkungan hidup, siala roha ahut dohot roha diri. 



PATIK PAPITUHON 

89. Pajojor ma jolo patik papituhon i dohot lapatanna. 

90. a. Hea do dibege ho angka panghataion na pahebahebahon hagiot ni 
pamatang? 

Las do roham mambege i? 

Diboto ho do, na dipatubu angka panghataion na songon i do hagiot ni 
pamatang? 

b. Nda sai adong do ditingki on angka tantonan, huburan dohot sijahahon 
na boi manggintali roha sibuk ? 

Dipadao ho do roham sian i? 

Diboto ho do na parimaraan do i tu partondianmu? 

c. Angka kegiatan dia do didok roham di haposoonmon sipatupaonmu 
laho padahon dirim sian angka i? 

91. Dia do na disuru dohot na diorai di patik on? 
Alus : 

a. Disuru do hita pabadiahon parsaripeon i huhut asa toman jala porman 
hata nang pangalahonta. 

b. Diorai do hita mangulahon pangalangkupon dohot hahodaron. 

92. Dia do lapatan ni pangalangkupon? 
Alus: 

a. Roha na mamingkiri na hodar dohot sangkapsangkap na roa 
maradophon halak. 

Jaha : Mat. 5:28 

b. Marhata na so gabeak na patubutubu pingkiran na hodar. 
Jaha : Ep. 4:29 

c. Patupahon pambahenan sihailahononhon. 
Jaha : Ep. 5:5 

93. Angka dia do sipasidingonta asa unang tartait hita tu hahodaron? 

Alus : Pargadambuson, parmabuhon, na mangisap ganja, morphin, dohot 
angka ubat na maralo tu hahipason dohot hahormaton. 

94. Songon dia do tama pardongasaripeon ni halak Kristen? 
Alus : 

a. Ingkon badia do parsaripeon i, ala na bagia do Debata na 
mangaturhonsa. 



b. Na so jadi sirang ia so sinirang ni hamatean, jala ndang tarjalo 
parsirangan ia so sinirang ni hamatean; jala ndang tarjalo parsirangon 
dohot na marsiduadua ala ni parsahiton dohot na so mardakdanak. 
Jaha : Mat. 19:8 

95. Songon dia do tama siingotan ni ama tu pardihutana? 
Alus; 

a. Manghaholongi ibana jala olo manghophop. 

b. Manganju di angka hagaleon. 

c. Rade paingothon dibagasan holong dohot lambas ni roha. 

d. Manjagahon unang tubu hasomoron manang pangimburuon ni roha. 

e. Mangargahon ulaon dohot hadirion ni ina i, jala unang manihai. 
JaharEp. 5:25-33; Kol. 3:19 

96. Aha do hapunjungon ni tohonan haamaon? 
Alus: 

a. Ulaon panogunoguon di tonga ni bagas. 

b. Mangulahon hamalimon di bagasna. 

c. Manarihon na ringkot tu pangisi ni bagasna. 

d. Sitiop uhum dohot adat di tonga ni jabu dohot hutana. 

e. Manggomgom jabuna. 
Jaha : Ul. 10:9 

97. Songon dia do tama siingoton ni ina tu dongan saripena? 
Alus: 

a. Marroha pangoloi jala haposan. 

Marsaor dibagasan halambohon dohot hamenahon ni tondi. 
Manghasabamhon na adong dohot marhaserepon ni roha. 

d. Padaohon parungutunguton, haremengon dohot panihaion. 

e. Manghobasi di tonga ni jabu dibagasan minar ni bohi. 
Jaha : Kol. 3:18; 1 Petr. 3:3-16 

f. Unang manjujui ama mangulahon na so patut nionjar ni biar 
hatinggalan zaman, sihol tu arta dohot marlobilobi manang 
kemewahan. 

98. Aha do ulaon hapunjungan ni tohonan hainahon? 
Alus: 

a. Radot manghobasi jabuna. 

b. Mangaramothon hadameon dohot sonang ni roha. 



c. Jamot di pardabudabuanna. 

d. Panungkoli jala pangurupi di ulaon ni ama. 

e. Na basar, na ungkap roha martamue dohot manatap na dangol, 

f. Na mangaradoti parsaoran na denggan tu sude sisolhot, angka aleale 
dohot hombarbagas. 

g. Na nunut di angka ulaon, benget di parsorion jala marhanalomhon na 
adong. 

h. Jaha : Poda 31:10-31 

99. Songon dia do panarihon ni natoras di parngoluonnasida na saripe? 

Alus Disosoi Hata ni Debata do, asa ganup ama dohot ina 
martanggungjawab di hadameon ni pangisi ni bagasna asa jumpang ripe na 
martua. 

100. Beha do taringot tu angka ama dohot ina na mabalu? 
Alus: 

a. Durnenggan do molo dihabengethon parsorionna i. 

b. Alai molo sai taronjar do rohana marhasohotan muse na denggan do 
nang i laho pasiding dirina sian pangunjunan. 

Jaha: IKor. 7:9 

101. Songon dia do tama naposobulung Kristen di tingki maroroan? 
Alus : 

a. Dipangke ma tinki na songon i laho masitandaan roha dohot 
masiantusan. 

b. Dijagahon ma asa unang madabu tu jorgong ni sibolis na manghorhon 
haurahon. 

c. Rap marsiajar ma nasida di panogunoguon ni Debata 
diparsorionnasida tu tingki na naeng ro. 



PATIK PAUALUHON 

102. Pajojor ma jolo patik paulahon i dohot lapatanna. 

103. a. Aha do dihorhon panangkoon i tu na hatangkoan i? 

b. Aha do muse dihorhon panangkoon i tu na manangko i sandiri? 

c. Beha do diida ho ujung ni angka panangko? 

d. Aha do lapatanna molo didok, songon na manginum aek laut do 
panangkoon i. 

Ingot : Aek laut ansim do, molo niinum lam mauas do iba, 

e. Antong beha do sikapta taringot tu panangkoon? 

104. Dia do disuru dohot diorai Debata marhite patik on? 
Alus : 

a. Disuru do hita pagandahon dohot mangaramoti arta ni dongan. 

b. Diorai do hita mandobo hepeng ni dongan, mamboan bisukbisuk 
mangalamsumhon bonoaga dohot na targoar panangkoon. 

105. Songon dia do bahenonta laho pagandahon, arta ni dongan jolma? 

Alus :Mangurupi nasida laho pamajuhon pansarianna marhite gogo nang 
pingkiran, pasalisihon hepeng so pola marbunga na torbang dohot 
painjamhon ulaula. 

106. Songon dia do na nidokna mangaraimothon arta ni dongan? 
Alus: 

a. Mangajari nasida asa diboto mamangke artana. 

b. Mangambati angka pambahenna na manegai pansarian ni dongan. 

c. Mangaraimothon arta na dipainjamhon manang dipasimpanhon tu iba 
jala pangaramoti di ugasan hatopan. 

Jaha : 1 Musa 39 

107. Songon dia do bahenonta mangurupi dongan na tarsosak? 
Alus : 

a. Mangalehon asiasi. 

b. Patuduhon dohot mangusahahon dalan ni ngolu, isara ni ulaon. 
Jaha:Poda 19:17; Jak. 2:15-16 

c. Manogunogu asa olojala tau mulaulaon. 



108. Dia do nanidokna mandobo hepeng ni dongan jolma, na nioraan na di 
patik on? 

Alus : 

a. Mangido bunga ni hepeng na torbang. 

b. Mambuat hepeng ni dongan marhite paksa dohot sian na so binotona. 

c. Mamogo upa ni panglana dohot ugasan na jumpang. 

d. Mangorui parbagian ni donganna. 

e. Mambuat pangomoan sian dalan na so turut. 

f. Manggade na so ugasanna dohot mamorso na sinalina. 

g. Manjalo sisip dohot mameop ugasan tangkoan. 

h. Manggandagandai utang dohot mamorso utang. 
Jaha : Amos 2:7-8 

109. Dia do na nidokna mambahen bisukbisuk mangalansumhon boniaga? 
Alus : 

a. Mamangke suhatsuhat dohot dasing na so tingkos manang na mardua 
solup. 

b. Manambanambai manang mangoruorui arga. 

c. Paotootohon panuhor marhite barang tiruan. 

d. Mangorui hinadenggan dohot hinatogu ni borongan. 

e. Mambahen bisukbisuk asa guga arga pasaran. 

110. Angka dia dope naginoaran ulaon panangkoon? 
Alus : 

a. Mamalsuhon parjanjian. 

Mamogo tona, mamogo piring manang mangorui parbagian ni laba tu 
dongan. 

c. Manghansim manang mambuat komisi na torbang. 

d. Pausat tuhor ni parbalohan. 

e. Mambuat ugasan ni halak na oto dohot na metmet. 

111. Aha do mangonjar roha ni jolma laho manangko? 
Alus : 

a. Halosohon mangula dohot pengangguran. 

b. Hapogoson na so marsamari. 

c. Pargadombuson dohot ngolu na marlanggelangge. 

d. Parminumon, parmabuhon dohot manganhon na di balian ni hurum. 

e. Pangiburuon, roha pangapianon dohot late. 



b 



112. Songon dia do dalan pasidinghon panangkoon? 
Alus : 

a. Manghasabamhon na adong, 

b. Ringgas mangula jala huhut marpangontik. 

c. Padaohon roha pangapianon, pangiburuan dohot pargadombuson 
dohot parmabuhon. 

d. Mangguruhon keterampilan manang hatauon mangula. 

e. Marpos ni roha di panarihon ni Debata. 
Jaha : 1 Tim. 6:6-10; Poda 6:6-11; Heb. 13:5 
Ende : No. 12:3+8+12 



PATIK PASIAHON 

113. Pajojor ma jolo patik pasiahon dohot lapatanna. 

114. a. Aha do jotjotan na gabe bingkas ni parsalisian? 

b. Aha do dihorhon barita propaganda? 

c. Tongtong do sai sintong barita reklame/iklan? 

d. hea do dibege ho halak na manggandai hata? 

e. Dia do dengganan, hohom sian na godang manghatai? 

115. Antong tauji ma jolo patangkashon, dia do na disuru dohot na diorai 
marhite patik on? 

Alus: 

a. Disuru do hita manjagahon goar na denggan ni angka donganta 
marhite na mangampini dongan jolma molo so tangkas dope binoto 
hasalaanna dohot paboahon uhum na denggan taringot tu nasida. 

b. Diorai do hita manggapgapi dongan jolma, manjehehon manang 
pahatahatahon paoruhon sangapna. 

116. Dia do lapatan nina mangampini dongan? 
Alus: 

a. Mangondihon dongan maradophon barita na paroaroahon. 

b. Paboahon hasintongan laho mangalo barita na roa i. 

117. Aha do na tau mandasdas hita mangampini donganta? 
Alus: 

a. Holong ni roha di dongan na marrojahan tu holong ni roha ni Tuhan 
Jesus di hita. 

b. Roha na rnangalului hasintongan. 
Jaha : Pilemon 1-25 

118. Dia do lapatan ni paboahon uhum na denggan? 

Alus : Manghatindanghon barita na sintong taringot tu dongan i. 
Jaha : Ul. 8:24-28 

119. Dia do lapatan ni na manggapgapi dongan? 
Alus: 

a. Patubutubu barita manang hata na so sintong holan laho paroaroahon 
nasida. 

Jaha:Ep. 4:25; Mat. 12:36 

b. Mamorso na denggan na niula ni dongan. 



120. Dia do lapatan ni na manjehehon? 
Alus: 

a, Mangalap manaruhon hata dohot mambungka rahasia ni dongan laho 
patubuhon parsalisian. 

Jaha : Poda 11:13 

b. Pasahathon na so marsala tu tangan ni musu. 
Jaha : Mat. 26:14+16+50; ISam. 23:19-20 

121. Dia do lapatan ni na pahatahataon dongan? 

Alus : Manguhumuhumi dongan di jolo ni jolma laho paoruhon sangapna. 
Jaha : Luk. 6:37 



PATIK PASAMPULUHON 

122. Pajojor ma jolo patik pasampuluhon dohot lapatanna. 

123. a. Hea do dibege hamu umpama na mandok: 'Lamotlamot hata ni begu, 
risirisi hata ni jolma?' Aha do lapatanna? 

b. Aha do lapatan ni : 'Pagar Makan Tanaman'? 

c. Dia do haroaon ni kapitalisme dohot imperialism? 

124. Antong molo songon i, dia ma na disuru jala na diorai marhite patik on? 
Alus : Disuru do hita laho; 

a. Mangurupi dongan mangaramoti nasa ugasanna. 

b. Mangapoi manang mandasdas angka na mardongan sabagas, na 
maraleale, na saulaon, na marsisolhot dohot na marsahuta asa 
marparsaoran na denggan. 

Diorai do hita laho; 

a. Mangangkali dohot mangarohai ugasan ni dongan. 

b. Mamolamola angka na mardongan sajabu, na marsahuta, na 
marsisolhot, na sisada ulaon dohot na maraleale. 

125. Aha do lapatan ni na manghaliangi? 

Alus : Mangkaliangi i ma marsangkap mambuat ugasan ni dongan marhite 
angkal dohot mamolamola pangisi ni bagas ni dongan. 
Jaha : Jes. 5:8 

126. Dia do parasingan ni na manghaliangi sian na manangko, na nioraan ni 
patik paualuhon? 

Alus : Manghaliangi i ma sangkapsangkap ni roha; manangko i ma na niua 
ni tangan. 

Alai rap hona uhum do na mangulahonsa. 

127. Aha do lapatan ni na mamolamola di bagasan patik on? 

Alus : Paboahon hahurangan ni dongan tu dongan saripena asa sega 
parsaoran nasida jala gabe tu iba rohana. On do jotjot dibahen halak laho 
pasauthon sangkap na roa na dibagasan rohana. 
Jaha :2Sam. 15:1-6 

128. Hape ingkon beha do hita didok Debata di patik on? 



Alus : Ingkon urupanta do donganta mangaramoti nasa na di ibana. 
Jaha : Pilemon 13-14 
Apil : Pilippi 2:4 



PANDOK NI DEBATA TARINGOT TU PATIK 
NA SAMPULU I 

129. Pajojor ma jolo beha do pandok ni Debata taringot tu patik na sampulu i 
dohot lapatanna. 

130. Aha do dipaboa hata i tu hita? 
Alus : 

a. Bagabaga tu angka na mangaradoti patikna. 
Jaha : Jes, 48:18 

b. Lumbalumba doot uhum tu angka na mangalaosi patikna i 
marsundutsundut. 

Jaha: Rom. 1:32; Sak. 2:10 

131. Aha do dibagabagahon Debata tu angka na mangoloi patikna? 
Alius : Asi ni roha ni Debata dohot nasa na denggan. 

Jaha : 1 Samuel 2:30; Poda 8:17; ITim. 4:8 

132. Dia do asi ni roha ni Debata na binagabagahonNa? 
Alus : 

a. Hasesaan ni dosa 

b. Hangoluan nuaeng dohot hangoluan na hot ro di salelenglelengna. 

133. Aha do uhum tu angka na mangalaosi patikNa? 

Alus: Rimas ni Debata tu na mangalaosi dohot tu pinomparna 
marsundutsundut. Dosa ni amana diluluhon tu pinomparna. 

134. Aha do guna ni saluhut patik ni Debata? 
Alus: 

a. Siparorot hita do patik i, asa taboto aturan siihuthononta. 
Jaha: Gal. 3:24 

b. Sorminan do i, na patuduhon hahuranganta asa taboto paturehon 
dirinta. 

Jaha : Gal. 3:24; Rom. 3:20 



c. Marhite patik i, taboto ma na so tarulahon hita sude na nidok ni 
Debata, gabe taronjar rohanta mangido asi ni rohaNa. 

135. Dapot hita do hatigoran marhitehite na mangulahon patik i? 
Alus: 

3. Ndang, ala ndang tarulahon jolma singkop patik ni Debata. 

b. Asa dapot hita hatigoran di adopan ni Debata ingkon porsea do hita di 
Jesus Kristus i. 

Jaha : Gai. 2:16; Rom. 10:4 

c. Apil : Rom 10:4 
Ende : No. 33:2 

136. Boi da holan deba sian patik i ulahononta? 
Alus: 

a. Ndang, ai sada do tujuan dohot isi ni sude patik i, asa parholong ni 
roha hita. 

Jaha : Mat. 22:37-40 

b. Ala ni i molo taulahon pe saluhut patik i, alai ndang dianturehon na 
sada, nunga gabe parsala ibana disaluhutna. 

Jaha :Jak. 2:10 




HATA HAPORSEAON 
NI HALAK KRISTEN 



PONGGOL PARJOLO 
Mula ni nasa na adong 

Ahu porsea di Debata Jahowa. Ido Ama pargogo na so hatudosan na 
tumompa langit dohot tano. 

Dia do lapatan ni i? 

On do : Diparhatutu rohangku do adong Debata na tumompa nasa na 
manggulmit. Ditompa do dagingku marpanidaan, marparbinegean, 
marparnianggoan, marpanghilalaan, marpandaian, dilehon do roha tu 
tondingku jala dipatureture do i saluhutna rasirasa nuaeng; angkup ni i 
dilehon do tu ahu parahiton dohot sipanganon siganup ari, ro di nasa na 
hasea di ahu di hangoluan on; diramoti do ahu asa unang mago jala 
diondingi do ahu di parmaraan; luhutna i ndang sian denggan ni parangeku 
manang sian jonou ni tua, tung asi ni rohana sambaing do i dohot denggan 
ni basaNa umbahen na dilehon; dibahen i tama hupujipuji Ibana jala tama 
huoloi na nidokna ala saluhutna i, paboa las ni rohangku di Ibana. I ma na 
tutu situtu. 

PONGGOL PADUAHON 
Hata haluaon ni manisia 

Ahu porsea di Jesus Kristus Anak ni Debata Jahowa na sasada i, i ma na 
tinubuhon ni si Maria, na gabegabean sian Tondi Porbadia andorang so 
habubuhan. I do Tuhanta na tumaon na bernit di panguhuman ni si Latus, 
na mate tarpajal do Ibana di hau pinarsilang, na tuat tu banua toru dung 
ditanom, na mulak mangolu di ari patoluhon, na manaek tu surgo, laho 
hundul tu siamun ni Debata Jahowa, Amana i, pargogo na so hatudosan i, 
disi ma Ibana na paima mulak sogot tu tano on; manguhumi halak na 
mangolu dohot na mate. 



Dia do lapatan ni i? 

On da : Na diparhatutu rohangku do; Anak ni Debata situtu Jesus Kristus 
na tinubuhon ni Amana din a robi ni robi, jala jolma situtu do Ibana 
ditubuhon si maria andorang so habubuhan, i do Tuhanku na humophop 
ahu jala na manghamonanghon. Dipalua do ahu sian hamagoan, ahu na 
hona toru dohot sian dosa dohot sian hamatean dohot sian gomgoman ni 



sibolis i, ndada sere manang perak dibahen, tung mudarna do na arga jala 
na bagia dohot habebernit in i siak ni bagi na tinaonna i ohot hamatean na 
so sian salana, asa Ibana nampuna ahu jala asa tigor rohangku jala bontor 
jala sonang mangoloi Ibana salelenglelengna di gomgomanna; asa songon 
Ibana ahu, na hehe sian hamatean, na mangolu jala manggomgomi 
salelenglelengna. I ma na tutu situtu. 

PONGGOL PATOLUHON 
Hata habadiaon ni halak Kristen 

Ahu porsea di Tondi Porbadia, jala andong sada huria na badia, huria 
hatopan ni halak Kristen angka na badia, dohot di hasesaan ni dosa dohot 
di hata i na mandok: Mulak mangolu do sogot daging ni halak naung mate, 
dohot di hansoluan na so ra suda. 

Dia do lapatan ni i? 

On do : Na diparhatutu rohangku do, na so tarbahen ahu porsea di jesus 
Kristus Tuhanku manang mandapothon Ibana, ianggo tung sian 
roharohangku anang sian gogoku sandiri na dijou Tondi Porbadia i do ahu 
marhite sian Barita na UN, dilehon do asi ni rohana patiurhon rohangku, 
diparbadiai do rohangku jala dipatongtong do ahu dibagasan haporseaon 
na ture, tudos tu na binahenna i nuaeng, tu saluhut halak Kristen na di 
tano on; ai dijou do nasida jala dipapungu jala dipatiur do rohanasida jala 
diparbadiai jala dipatongtong do nasida di Tuhan Jesus di bagasan 
haporseaon na sasada i na tigor i. Angkup ni i buas do rohana manesa 
dosangku ganup ari, ro di dosa ni angka donganku na porsea; dung i 
pangoluonna do ahu ari parpudi ro di nasa na mate, dung i lehononna do 
ahu dohot tu nasa na porsea di Tuhan Jesus hangoluan na so ra suda. I ma 
na tutu situtu. 



SUNGKUNSUNGKUN DOHOT ALUS TARINGOT TU HATA HAPORSEAON 
Nl HALAK KRISTEN 



137. a. Hea do dibege ho pandohan ni hita Batak na mandok: 
'Sala mandasor segala luhutan'? 

b. Diboto ho do, na ganup bangso do di portibi on tongtong 
manghaporseai dasar falsafah hidup ni bangsona asa tongtong gabe 
bangso na togu? 

c. Diboto ho do, ia Huria i pe, adong do ojahan ni sihaporseaanna asa 
Manahan tongtong jongjong? 

138. Antong dia ma ojahan ni sihaporseaon ni halak Kristen ? 

Alus : la hata haporseaon ni halak Kristen, i ma pangarimpunan ni na 
hinaporseaan ni halak Kristen, hombar tu naung pinasahat ni angka ama ni 
Huria sian najolo dope. Digoari do i hata haporseaon ni halak Kristen sitolu 
ponggol, ala sipata hata haporseaon na sian angka Apostel sisampuludua 
ponggol, manang sipata didok : Poda haporseaon Nicea dohot 
Konstantinopel, ala di huta i dipahot pangibulan ni poda haporseaon i. 

139. Aha do huroha haporseaon i? 
Alus: 

a. la haporseaon i ma silehonlehon ni Debata na gabe hasurungan ni 
jolma, asa adong do jolma i hagogoon laho manghaporseai dohot so 
manghaporseai. 

b. Heb. 11:1 mandok: 'Alai anggo haporseaon i, pos ni roha do i di angka 
sihirimon jala pamotoan na tontu taringot tu na so niida'. 

Antong umbidang jala umbagas do na hinamham ni haporseaon sian 
na binoto dohot na niantusan. 

c. la haporseaon i ma pangokuan taringot tu sada hasintongan na ruar 
sian panggora ni roha. 

140. Aha do apatan ni panggora ni roha? 
Alus: 

a. la panggora ni roha, na tinompa ni Debata do i di diri ni jolma i, asa 
gabe ulaula ni jolma laho manimbangi angka na niulana. 

b. Ndang tunduk panggora ni roha ni jolma i tu pingkiranna, hira 
hagogoon na pulik do i laho manimbangi angka na niulana sandiri. 



c. I do Alana molo mate panggora ni rohana gabe ndang diboto be 
manimbangi dia do na denggan dohot na roa. 

141. Boasa tadok di hata haporseaon i: 'ahu porsea'? 

Alus : Ala mangolu do ganup binahen ni haporseaonna sandiri. 
Jaha : Habakuk 2:4 

142. Piga ponggol dotahe hata haporseaon i? 
Alus : Tolu ponggol do. 

143. Dia dipatorang di ponggol parjolo i? 

Alus : Dipatorang do disi panompaon dohot pangaramotion ni Debata di 
nasa na adong dohot ulaon hapunjungan ni Debata. 

144. Dia dipatorang di ponggol paduahon? 

Alus : Dipatorang do disi haluaon ni pardosa na pinatupa ni tuhan Jesus, 
jala i do ulaon hapungjungan ni Tuhan Jesus. 

145. Dia do dipatorang di ponggol patoluhon? 

Alus : Dipatorang do disi ulaon hapunjungan ni Tondi Porbadia, i ma 
pabadiahon hita pardosa, jala papunguhon hita di bagasan huria i, asa lam 
saot hita tu Debata. 

146. Aha do dipabotohon sasudena i tu hita? 

Alus : Parbinotan na tangka di Debata, na mangalehon di hita hangoluan 
na salelengnilelengna. 
Jaha :Joh. 17:3 

147. Piga do Debatanta? 

Alus : sada do Debatanta, alai sitolusada do i, i ma Debata Ama, Debata 
Anak dohot Debata Tondi Porbadia. 



a. Ndang haantusan hita i ai umbalga do Ibana sian hita, holan 
manghaporseai do hita din a nidokNa i. 

b. Na boi mangurupi hita, i ma : ala taboto asing do hasadaon ni barang 
na mate isara batu, sian hasadaon ni jolma na marroha jala martondi; 
asing do hasadaon ni sidua dimensi i ma panjang kali lebar dohot 
hasadaon ni sitolu dimensi i ma panjang kali lebar kali tinggi. Suang 
songon i do ia hasadaon ni Debata Sitolusada i, andul sian na boi 
pingkiran ni jolma. 

149. Sian dia taboto Sitolusada do Debata? 




143. Beha do antusanta Debatanta i, tolu alai sada, sada alai tolu? 
Alus: 



Alus : Mat. 28:19 : 'Laho ma Hamu, podia hamu ma saluhut bangso, didi 
hamu ma nasida tu bagasan Goar ni Ama, Anak, dohot Tondi Porbadia'. 
II Kor. 13:13 : 'Sai didongani asi ni roha ni Tuhan Jesus Kristus dohot 
holong ni roha ni Debata dohot parsaoran ni Tondi Porbadia ma hamu 
saluhutna'. 

1 Joh. 5:7-8 : 'Ai tolu do na manghatindanghon, i ma Tondi I, aek i dohot 
mudar i, jala sada do na tolu i. 

150. Songon dia do tahe didok Panindangion Haporseaon ni HKBP taringot tu 
'Hasitolusadaon ni Debata'? 

Alus : Tahaporseai jala tahatindanghon do : Sada do Debatanta, jala huhut 
sitolusada do, i ma: Debata Ama, Debata Anak, Debata Tondi Porbadia. 
Jaha : Joh. 5:19; Joh. 14:11; Joh. 1:1; Joh. 15:26; II Kor. 13:13; Mat. 28:19. 
Na ditubuhon Ama i do AnakNa sian hadirionna sandiri sian mula ni 
mulana ro di salelengnilelengna, mandok: Suang songon Ama i na so 
marmula na so marujung, songon i do Anak i. Suang songon i muse do na 
so marmula jala marujung do Tondi Porbadia i, i ma na borhat sian Debata 
dohot Anak i. 
Jaha :Joh. 15:26 

151. Marhite i, poda na songon dia do na taalo dohot tatulak? 

Alus : Holan sada do Debata (Maha Esa) jala mangarajumi na tumoro do 
Anak i dohot Tondi i sian Ama i. 

Na padoshon Debata Sitolusada na tahaporseai dohot 'debata na tolu' ni 
ugamo hasipelebeguon ni halak batak. Ala naginoaranna 'debata na tolu', 
na marmula do disi debata jala tumoru sian mulajadi na bolon ni ugamo 
Batak. 

152. Songon dia do taringot tu Debata Sitolusada na manontong i? 
Alus: 

a. Na so marmula na so marujung do Debata Ama, suang songon i na so 
marmula na so marujung do Debata Anak, i ma Tuhan Jesus Kristus, na 
tinubohon ni AmaNa sian salelengnilelengna: songon i muse, na so 
marmula na so marujung do Tondi Porbadia jala na ro da Ibana sian 
Debata Ama dohot Anak. 

b. Sada do Debatanta, jala huhut Sitolusada do, i ma: Debata Ama, 
Debata Anak, Debata Tondi Porbadia. 



PONGGOLPARJOLO 



153. Pajorjor ma jolo hata haporseaon ponggol parjolo dohot lapatanna, 

154. a. Hea do dibege hamu turiturian taringot tu mula ni jolma, tao Toa, 
suansuanan dohot angka bintang? 

b. Hea do dibege hamu di parsikolaan taringot tu evolusi? (Patoranghon 
ni guru ma na pingkiran ni angka jolma do i sude. langgo pandok ni 
Hata ni Debata i ma na tahatindanghon di hata haporseaon on). 

c. Aha do parasingan ni andohan manompa sian manopa? 

155. Piga bagian bolon do na hinamham ni ponggol parjolo on? 
Alus : Tolu bagian bolon do. 

a. Taringot tu Debata Jahowa 

b. Taringot tu na tinompa Debata di portibi on, dohot parluhutan i, na 



c. Taringot tu jolma na pinabangkutna gabe pangarajai di saluhut na 



a. Debata Jahowa do, na mandok : Ahu na adong hian, Ahu naung adong 
nuaeng, Ahu na adong sogot. Na marlspatan do goar i, ia Debatanta i, 
na manontong do i na so marmula na so marujung. 

Jaha : 2 Musa 3:14 

b. Di buku na badia I, godang dope goar na asing ni Debatanta i: 

a) Zebaot = Ulubalang ni Parangan. Jaha : Jos. 5:13-14 

b) Elohim = Pargogo na so hatudosan. 

c) Adonai = Tuhan na marhuaso. 

d) Debata Ama = Ala Ibana do haroroan manang mula ni nasa na 



157. Songon dia do pangalaho dohot bangko ni Debata dipatuduhon nang 
dipaboa tu hita jolma? 
Alus : 

a. Na so marmula na so marujung. 

b. Pargogo na so hatudosan. 

c. Na so olo muba. 

d. Haposan. 



tarida dohot na so tarida. 




tinompana i. 
156. Ise do goar ni Debata na tahaporseai i? 
Alus: 



adong. 



e. Parbinoto na sun. 

f. Na so hadodoan. 

g. Paruhum na tigor. 

h. Parasi roha godang - Pardenggan basa 
t. Parholang roha na sumurung. 

j. Parroha na sintong. 
k. Na sun badia. 

I. Na manggomgomi langit dohot tano. 
m. Na manompa nasa na adang. 

Jaha : 5 Musa 6:4; 2 Musa 3:14; 1 Musa 17:1; Psalmen 105:8; Job. 

3:16. 

Na sumurung sian saluhut angka pangalaho dohot bangko nl Debata 
na dipatuduhon tu hits jolma i ma : 'Haholongon do Debata'. 
Jaha: 1 Joh. 4:8 
(Ida konfessi HKBP Bindu 1) 

158. Dia do angka ugamo na asing na humaliang ho, beha do 
pangantusionrtasida taringot tu debatana? 

Alus: 

a. la angka sipelebegu, disomba nasida do angka debata sileban i ma: 

a) Tondi ni na mate (begu, sumangot, sombaonj/animisme. 

b) Tondi haholomon manang jahat-spiritisme. 

c| Jolma manang barang na sakti, na boi ninna mangalehon 
pasupasu dohot hagogoon tu jolma (panteisme, dinamisme, 
kebatinan, mistik, isara ni ganaganaan, tugu, ajimat, dohot na 
asing). 

d) Angka debata (politeisme). 

b. Alai laos adong do jolma na so porsea na adong Debata, i ma : halak 
komunis (atheis). 

159. Songon dia do hajongjonganta maradophon debata sileban didok hata ni 
Debata? 

Alus : Ingkon tulahanta jala padaoonta do nasa pardebataon sileban 
marhite na manghaposi holan Debata. 
Jaha : 5 Musa 18:30-31; Jes. 8:19 

160. Angka dia ma na tinompa ni Debata? 



Alus : Nasa na adong, na tarida dohot na so tarida, surusuruan ro di angka 
na so martondi i ma binatang. Asa sabagian sian na tonompa i do portibi 
na taingani on, na somal tagoari: langit dohot tano dohot laut dohot nasa 
isina sudena. 

161. Beha do panompaon ni Debata di angka i sude? 

Alus : Dibagasan onom an do tinompa Debata nasa na adong. Holan 
marhite HataNa do manjadi saluhutna i, jala sian na so adong hian gabe 
adong. Digoar do i Creatio exnihilo. 

162. Jadi hoian i do diula Debata di portibi on sahat tu saonari? 
Alus : 

a. Ndang, ai tongtong do mangula Debata, na marmuduhon dohot 
mangaramoti nasa na tinompaNa i. 

Jaha :Joh. 5:17 

b. Laos dipatureture Ibana do langit dohot tano dohot nasa isina huhut 
digomgomi Ibana angka i. 

Jaha : Ul. 14:17; 1 Musa 3:23 
Ende : No. 253:4 

163. Dia do na sumurung sian saluhut na tinompaNa i, jala boasa? 
Alus : Jolma do na sumurung sian i saluhutna, ala: 

a. Tumiru rupana dohot tudos tu pangalahona do ditompa jalma i. 
Jaha : 1 Musa 1:26 

b. Diombushon Debata do hosa hangoluan tu jolma i umbahen gabe 
martondi na mangolu jolma i. 

Jaha : 1 Musa 2:7 

c. Jolma i do disuru Debata mangarajai saluhut na tinompa i. 
Jaha: 1 Musa 1:28 

164. Antong songon dia do hajongjongan ni halak Kristen maradophon nasa na 
tinompa ni Debata? 

Alus : Sihamauliatehononna do tu Debata ala dibasabasahon Ibana portibi 
on dohot nasa isina sudena gabe hatuaon di jolma jala hasangapon di 
Debata. 

165. Molo songon i, sala do hape ia ditoishon jolma portibi on dohot angka na 
tinompa ni Debta?Jala boasa? 

Alus: 

a. Sala do, alai siramotanta do i jala sihamauliatehononta. 



Jaha : ITim. 4:4 

b. Alai sabalikna pe sala do, molo marsilohot rohanta tu portibi on gabe 
so taingot na di banuaginjang do sambulonta. 
Apil : Kol. 3:2 

166. Beha do umbahen tau jalma i mangarajai saluhut na tonompa i? 

Alus : Ala ditomba Debata do jolma i tumiru rupana tudos tu pangalahona, 
mandok: Ditompa do jolma i maralamat na lima (Panca Indera); martondi, 
marroha dohot marpingkiran. 

167. Holan i do hasurungan ni jolma i sian nasa na tinompa? 
Alus : Ndang holan i, ai dibasabasahon Debata do tu jolma i: 

a. Manimbangi taringot tu na sontong dohot na sala (Logika) 
Jaha: 1 Kor. 1:30 

b. Mangantusi dohot manimbangi na uli dohot na so uli (Aestetika) 
Jaha:2Musa 31:1-6 

c. Manimbangi pangalaho dohot pambahenan taringot tu na denggan 
dohot na roa (Etika) 

Jaha : Ep. 4:24-25 

168. Molo buti aha ma na tama sipatupaon ni jolma di ngoluns? 

Alus : Mamujimuji Debata jala mangoloi na nidokna dibagasan las ni oha, i 
ma : mangaradoti patikna, manaon dibagasan habengeton dohot 
mamelehon diri di jolo ni Debata. 
Apil : Roma 12:12 

169. Boasa pola dohononta : "i ma na tutu situtu"? 

Alus : Na diparhatutu rohanta do hasintongan jala sitiopon ni rohanta do 
tongtong hata haporseaon i. 



PONGGOL PADUAHON 



170. Pajojor ma jolo hata haporseaon ponggol paduahon dohot lapatanna. 

171. a. Hea do dibege ho hata Team SAR, i ma sapunguan halak na martugas 
mangalului halak na tarmara, isara ala ni kapal na madabu, kapal na 
harom, d.n.a.? 

b. Hea do dibege ho hata sandera isara ni sada halak na rade mangalehon 
dirina tu halak, laho mangondihon donganna? 

c. Hea dibege ho goar ni partogi bangso na digoari sipalua manang 
penyelamat ni bangso i? ise ma i? Sipalua sian dia doi? 

172. Aha do parasingan ni haluaon na pinatupana i sian haluaon na pinatupa ni 
Jesus Kristus? 

173. Boasa pola ingkon tobuson, manang paluaon ni Jesus i hita jolma? 

Alus : Ala sude nunga tubu dibagasan dosa, jala ala dung olat ni dosa ni 
ompungta si Adam, tubu dibagasan dosa do hit ajala ndang tarbahen so 
ingkon mardosa hita. Ndang tarbahen hita paluahon dirinta sian 
gomgoman ni dosa! 

174. Aha dipateanhon dosa ni ompungta si Adam i huroha tu hita pinomparna? 
Alus : Hamatean, i ma hamatean ni daging dohot hamatean ni tondi 
manang hamatean salelengnilelengna. 

175. Piga bagian bolon do hata haporseaon ponggol paduahonon? 
Alus : Tolu bagian bolon do: 

a. Taringot tu hadirion ni Tuhan Jesus, Anak ni Debata na paluahon hita 
sian dosa i. 

b. Taringot tu ulaon panobusion ni Tuhan Jesus, i ma sitaononna ro di 
hamamatena. 

c. Taringot tu parbue manang panghorhon ni hamamate ni Tuhan Jesus, 
i ma haluaon sian dosa dohot hamatean. 

176. Ise do goar ni sipalua hita? Jala aha do lapatan ni goar i? 
Alus: 

a. Jesus Kristus do goar ni Sipalua i. 

b. Jesus, lapatanna : Sipalua, ala Ibana do na paluahon pardosa sian 
dosanasida be dohot sian hamatean. 



Jaha : Mat. 1:21 

c. Kristus, lapatanna : Na miniahan ni Debata, ala dimiahi Debata Ibana 
gabe Raja dohot Sintua ni Malim, dohot Panurirang di hita. 

Jaha : Ul. 10:38 

d. Dos do lapatan ni Kristus dohot Mesias. 

e. Ibana do Anak ni Debata Jahowa na sasada i, na sinuruna tu portubi 
on laho paluahon angka pardosa. 

Jaha : Joh. 3:16 

177. Ala ni aha umbahen targoar Ibana 'Anak ni Debata' na sasada i? 

Alus : Ala sahadirion Ibana dohot Debata Jahowa, jala Debata do nang 
Ibana. 

Jaha :Joh. 10:30; Joh. 14:9 

178. Antong, molo Debata do Ibana hape, dia ma pangalaho Ha-Debata-onNa 
dipaboa hata ni Debata tu hita? 

Alus : 

a. Na so marmula na so marujung do Ibana. 
Jaha : Joh. 17:5; Heb. 13:8 

b. Pargogo na so hatudosan do Ibana. 
Jaha : Mat. 28:18 

c. Parbinoto na sun do Ibana. 
Jaha: Joh. 2:24; Joh. 21:17 

d. Na sun badia do Ibana. 
Jaha : Joh. 8:46 

e. Ibana do na manggohi saluhut. 
Jaha : Mat. 18:20; Mat. 28:20 

179. Sian dia deba naritarida Ha-Debata-on niTuhan Jesus? 
Alus : Sian ulaonna, i ma: 

a. Ditangihon do tangiang ni na martangiang tu Ibana. 
Jaha : Joh. 14:14; Joh. 16:23b 

b. Disesa do dosa ni angka pardosa. 
Jaha : Mat. 9:2 

c. Dipamalum do angka na martihas, jala dipangolu do angka na mate. 
Jaha : Luk. 7:22; Joh. 5:21 

d. Diuhumi do nasa na mangolu dohot na mate. 
Jaha : Joh. 5:22 



180. Holan Jesus do anak ni Debata? 
Alus: 

a, Ibana do anakNa, na tinubuhonna di na robi ni na robi, jala ro di 
salelengnilelengna do Ibana. 

b. Alai dohot do hita Anak ni Debata, ala ni Jesus Kristus. 
Jaha : Rom 8:16 

Apil :Gal. 4:6 

181. Boasa digoari Ibana Kristus manang Mesias na marlapatan na miniahan? 
Alus : Ala naung pinilit ni Debata Tuhan Jesus marhitehite Tondi Porbadia 
gabe Panurirang di hita dohot Sintua ni Malim na sumurung dohot Raja na 
manontong. 

Jaha : Ul. 10:38; Luk. 24:19; Luk. 1:33 

182. Aha do diula Tuhan Jesus, ala Panurirang Ibana? 
Alus: 

a. Dipaboa do lomo dohot sogo ni roha ni Debata dohot dalan tu banua 
ginjang. 

Jaha :Joh. 14:2-6 

b. Dipaboa do aha na naeng masa sogot marhitehite hatana dohot tanda 
na binahenna ro di parangena na so siinsahan. 

Jaha : Luk. 7:16; Mat. 11:4-5; Mat. 24:25 

183. Aha do diula Tuhan Jesus mangihuthon hamalimonna? 
Alus: 

a. Dipelehon do dirina humophop hita. 
Jaha : Heb. 7:24-26 

b. Diondihon hita tu Ama. 
Jaha : Rom 8:33-34 

184. Aha do hataridaan ni na 'Raja' do Tuhan Jesus? 
Alus: 

a. Na marhuaso do Ibana di banua ginjang, di tano on dohot di banua 
toru pe. 

Jaha : Mat. 28:18; Pil. 2:10-11; Pangk. 1:18 

b. Ibana manghatindanghon paboa na Raja do Ibana na manggomgomi 
dibagasan hasintongan. 

Jaha : Joh. 18:37 

c. Ibana Ulubalang ni Debata naung manaluhon sibolis raja ni portibi on. 



Jaha : Pangk. 12:10-11 

185. Dia ma ulaon panghophopon ni Tuhan Jesus di hita marhitehite 
hatutubuna? 

Alus : Debata hian do Ibana. Alai na gabe dos do Ibana songon hita jolma, 
tinubuhon ni boruboru si Maria di bara ni pinahan na di Betlehem, manang 
hapogoson, pardangolan, haleaon, gabe buni HadebataonNa, diahap Ibana 
do haraparon, hauason, tarunjun jala tumatangis. 
Jaha : Pil. 2: 7-10; Heb. 2:17; 4:15 

186. Dia do na nidokna 'tinubuhon ni si Maria andorang so habubuhan'? 
Alus : 

a. Paboahon ia Jesus i, ndada sian sangkap ni jolma tubu, ala tung sian 
Debata do. 

Jaha :Joh. 1:13; Luk. 1:35 

b. Patuduhon na so dibagasan dosa Ibana tubu. 

187. Boasa ndang tarpajojor di panindangion haporseaon i sude barita ni ngolu 
ni Tuhan Jesus? 

Alus : Ala nunga dihamham pananomon ni Jesus i, sude parngoluonna. Jala 
hamamatena di hau pinarsilang i do pangarimpunanna. 

188. Antong dia ma lapatanna molo tadok 'manaon Ibana di hau pinarsilang'? 
Alus : Na tadok disi; 

a. Manaon Ibana so sian salana, gabe Ibana hona uhum dohot hona bura 
songon singkatta. 

b. Asa gabe malua hita sian dosa, uhum, hamatean dohot hamagoan, 
hinorhon ni i gabe partohap hita di hangoluan salelengniielengna. 
Jaha : Heb. 9:14; Jes. 53:4; 1 Pet. 2:24-25 



189. Boasa ingkon tadok 'di panguhumon ni si Latus'? 
Alus : Dipatuduhon i do tu hita; 

a. Na sintong do hamamatena i masa di sejarah ni portibi on. 

b. Na sintong do muse hamamatena i diputushon sada panggomgomi na 
sah di portibi on, paboahon haputusan ni sude hajolmaon do i. 

c. Sipaingot do i tu angka na marhuasa, paboa na diingot Debata do 
sude angka haputusan dohot panghorhonna di sejarah ni portibi on 
dohot hajolmaon. 

Jaha : Dan 2:47 

190. Boasa tahe taondolhon hamamatena di hau pinarsilang? 



Alus: 

a. Ala hamatean di hau pinarsilang, i ma hamamatena na sumalin 
hombar tu 5 Musa 21:23: "Ai hona bura ni Debata do halak na 
targantung". 

b. Asa, ndang hamamate na somal hamamate ni Tuhan Jesus i. 

c. la hamatean di hau pinarsilang, i ma hamatean na so marsamari, ala 
mamboan i tihas dohot hailaon. 

191. Dia ma na niomohon ni Tuhan Jesus di hita marhitehite angka na tinaonna 

Alus: 

a. Hatutubuna tu banua toru. 

b. Hamumulakna mangolu manang haheheonna. 

c. Hananaekna tu banua ginjang. 

d. Parhundulna tu siamun ni Debata. 

e. Hamumulakna sogot laho manguhumi. 

192. Dia do panghorhon ni hamamate ni Jesus i tu hita? 

Alus : Ala naung ampe tu Jesus saluhut dosanta i, gabe nunga tigor hita di 
jolo ni Debata, na pinintoran ni mudar ni Jesus, 
Jaha : 1 Joh. 1:7; Uoh. 2:2 

193. Dia do parasingan ni hamatean ni Jesus sian hamamate ni jolma? 

Alus : la hamamate ni Jesus, i ma hamamate na pamatehon hamatean, ai 
marhite hamamatena i dipasohot Ibana sorop ni hamatean i. Asa, ndada 
dos hamamate ni Jesus i dohot hamamate ni hita jolma. la hamamate ni 
jolma, upa tinuhor ni dosa do. 
\f>\\ : Rom. 6:23 

194. Dia do lapatanna di na tadok "tuat tu banua toru dung ditanom"? 
Alus: 

a. Dibolus Ibana hinajorbut ni hamatean na tahabiari i. 

b. Didalani Ibana do hamatean i, alai ndang margogo hamatean i manip 
Ibana. 

Jaha : Pangk. 1:18 

c. Laos di huaso ni hamatean i ma dipatuduhon Ibana hamonanganna 
maradophon hamatean i. 

Jaha : Ep. 4:8-10 



d. Asa ndang na tartaban Tuhan Jesus tu banua toru, alai ulubalang na 
monang do Ibana. 

195, Dia do lapatan ni 'mulak mangolu di ari patoluhon'? 
Alus: 

3. Gabe patar ma pabaa na Anak ni Debata do Tuhan Jesus, na so tartiop 
hamatean i. 

b. Paboa naung sintong margarar sude utang dosa hamatean i jala naung 
dijalo Debata pelean pardengganan na pinatupa ni Jesus i. 

Jaha: 1 Kor. 15:17 

c. Paboa hamonanganna naung ditaluhon Ibana harbangan ni banua 
toru jala ditiop anak hunsina. 

Apil : Pangk. 1:8 

196. Dia do silua tu hita sian haheheon ni Jesus i sian na mate? 
Alus : 

a. Gabe patar ma tu hita jolma, naung talu hamatean, dosa dohot sibolis. 
Jaha : 1 Kor. 15:55-59 

b. Gabe ndang sihabiaranta be hamatean i. 

c. Paboa na hehe do muse angka na porsea tu hangoluan na salelengna, 
hombartu bagabagaNa. 

Jaha : Joh. 11:25-26; 1 Kor. 15:22 

d. Haheheonna i gabe singkoram ni hasonanganta maralohon dosa 
dohot pangunjunan na sai jotot boi manaluhon hita. 

Jaha : Rom 6:12-13 
\ha do lapatan ni hananaek ni Tuhan Jesus tu banua ginjang? 
Mus: 

a. Naung dipaujung Ibana ulaonna di portibi on. 

b. Na so di portibi on sambulo ni hita jolma. 
Jaha : Pil. 3:14-20 

c. Na mangarade inganan do Iban adi angka na porsea i, 
Jaha : Joh. 14:1-2 

d. Na mangondolhon hita do Ibana tu Ama i. 
Jaha: Mat. 28:18; Joh. 14:3 

e. Na Ibana do mangungkap dalart tu banua ginjang di nasa na porsea di 
Ibana. 

198. Dia do lapatan ni na nidokna "hundul Ibana di siamun ni Debata"? 



197. Ah 



Alus: 

a. Nunga sahat tu Ibana nasa huaso na di banua ginjang dohot na di tano 
on, 

b. Saluhut nunga dipatunduk Ibana tu toru ni patna jala Ibana dibahen 
gabe ulu ni saluhut Huria i. 

Jaha : Mat. 28:18; Pil. 2:9-10; Ep. 1:20-22. 

c. Na Ibana do hasahatan ni nasa tangangta dohot pasintonghon 
tangiangta tu Ama i. 

Jaha : Ep. 1:20-22; Rom 8:26 

d. Na Ibana gabe pangondianta tu Ama i dohot gabe pardengganan 
pasaehon dosanta. 

Jaha : Uoh. 2:1-2 

199. Asa, ndang be di tongatonganta Tuhan Jesus i nuaeng? 

Alus : Di tongatonganta do, alai ndang tarida be Ibana songon andorang di 
tano on. 

Jaha : Mat. 18:20 

200. Aha do lapatan ni "mulak sogot tu tano on laho manguhumi halak na 
mangolu dohot na mate"? 

Alus: 

a. Paboa Jesus Kristus do ujung ni portibi on dohot sejarah. 
Jaha : Pangk. 1:8 

b. Paboa Jesus Kristus do na pahehehon angka na mate di ari sogot i. 
Jaha : ITes. 4:16-18 

Paboa na adong do ari uhum sogot jala Jesus Kristus panguhum disi. 
Jaha : Mat. 25:31-34; Pangk. 20:11-5 

d. Pabo a na lehononna do tu angka na porsea i hangoluan na salelengna, 
di langit dohot di tano na imbaru. 

Jaha : Pangk. 21:1-4; 2 Pet. 3:13 

e. Jala nasa na so porsea, pasahatonna tu api naroko. 
Jaha : Mat. 25:41 

201. Dia ma apulapul sian panghirimon i tu hita? 

Alus : Na Manahan ro di ujung i do paluaonna, ala ni i tatiop ma tongtong 
haporseaon i unang adong na mambuat tumpalna i. 
Jaha : Mat. 24:13; Pangk. 3:11 



PONGGOL PATOLUHON 



202. Pajojor ma jolo panindangion haporseaon ponggol patoluhon i dohot 
lapatanna. 

203. a. Hea do dibege ho taringot tu Tondi Porbadia? 

b. Hea do ho dohot tu Pesta Haroro ni Tondi Porbadia? 

c. Baritahon ma jolo na binegem taringot tusi! 

204. Sian dia itaboto na sahadirion do Tondi Porbadia dohot Debata? 
Alus : Sian goarna, pangalahona dohot ulaonna. 

205. Ise do Tondi Porbadia? 
Alus: 

a. ta Tondi Porbadia, i ma na sahadirion dohot Debata Ama, jala na so 
tarsirang hits hadirionna dohot Debata Anak huhut na so marmula 
jala na so marujung. 

Jaha : Joh. 15:26 

b. Na disuru do Ibana tu hita jolma, asa maruli hita marhite haporseaon 
na sintong di Tuhan Jesus, di na saluhut basabasaNa, huhut 
mangaputi, mangajari dohot mandongani hita ro di salelengnilelengna. 
Jaha : Joh. 14:26 

206. Ise do goarna didok Hata ni Debata? 

Alus : Tondi ni Tuhan Jahowa, Tondi Hasintongan, Tondi Porbadia, Tondi 
Pangapuli, tondi ni Jahowa, Tondi Habisuhon dohot Hapistaran, Tondi ni 
Panuturion dohot Hagogoon. 

Jaha : Jes. 61:1-2; Psl. 139:7; 2 Sam. 23:2; Jes. 11:2; Joh. 16:13 

207. Songon dia do pangalaho ni Tondi Porbadia ? 

Alus : Na Badia jala na sintong do Ibana, parbinoto na sun jala na saleleng 
ni lelengna do. 

Jaha : Ul. 5:3-4; Heb. 9:14; 1 Kor. 2:10 
20S. Angka dia do ulaon ni Tondi Porbadia? 
Alus : 

a. Manjou dohot papunguhon hita tu Huria i marhite Barita na Uli 

b. Manguduti ulain ni Tuhan Jesus. 

c. Mangalehon asi ni rohana laho patiurhon rohanta. 



d. Pabadiahon rohanta. 

e. Patongtonghon rohanta asa marsihihit di bagasan haporseaon na ture. 

f. Manesa dosanta ganup ari. 

g. Pangoluhon hita di ari parpudi ro di nasa na mate. 

h. Mangondihon hita di ari parpudi tu Ama i huhut mangaputi hita. 

i. Mangajari hita mangido sipangidoonta tu Ama i. 

j. Pabangkithon angka partohonan di Huria i, asa tau tu ulaon ni Debata. 
Jaha : Ul. 20:28; Ep. 4:11; Joh. 16:13-14; 1 Kor. 2:10 

209. Holan i do ulaon ni Tondi Porbadia? 

Alus : Ndang, Tondi Porbadia i do manjou, papunguhon angka na porsea, 
jala patongtonghon nasida di sada luhutan marhoar Huria na Badia. 
Jaha : Ul. 2:17-21; Ep. 4:4 

210. Boasa didok, ia ulaon ni Tondi Porbadia i ma laho manguduti ulaon ni 
Tuhan Jesus? 

Alus: 

a. Ala Tondi Porbadia i do na pasahathon dohot manahaphon haluaon 
na pinatupa ni tuhan Jesus di angka na porsea i. 

b. Na mambahen bagas pangantusionta taringot tu dosa, hapintoron 
dohot uhum. 

Jaha : Joh. 16:8-12 

c. Na pasangaphon Tuhan Jesus. 
Jaha : Joh. 16:13-14 

d. Na mangondihon hita tu Ama i. 

e. Na mangula di bagasan roha dohot tondi ni jolma, paboa na tutu hita 
anak ni Debata. 

Jaha : Rom 8:16 

f. Na pabadiahon hita. 
Jaha : 1 Kor. 12:3 

211. Beha do dibahen Tondi Porbadia i pabadiahon hita? 

Alus : Dijou do hita, dipapungu, dipatiur, diparbadiai rohanta jala 
dipatongtong di Tuhan Jesus dohot di haporseaon na sasada i, na tigor i. 
Jaha : Mat. 11:28-30; 2 Pet. 3:9; 2 Tes. 2:14 

212. Marhitehite aha do hita dijou Tondi Porbadia ? 
Alus: 



a. Dijou do hita marhitehite Barita na Uli, i ma marhitehite manangihon 
Hata ni Debata na binoan ni Parbarita na Uli. 

Apil : Rom 10:14-15 

b. Marhitehite na manjahai surat. 
Jaha :Joh. 5:39 

c. Marhitehite angka na manimbangi na masa na binahen ni Debata. 
Jaha : Rom 1:19-21 

213. Boasa dijou Tondi Porbadia i hita? 

Alus : Asao lo hita mangido asi ni rohana na naeng lehononna, i ma 
hasesaan ni dosanta dohot hatigoran ni rohanta. 
Jaha : Jes. 44:22; Mika 7:8; Ul. 10:43 

214. Tu dia dipapungu Tondi Porbadia angka na jinouna i? 

Alus : Dipapungu do nasida gabe sada Huria na Badia, i ma Huria Hatopan 
ni halak Kristen angka na badia. 

215. Boasa digoar sada do Huria i? 
Alus: 

a. Ala daging ni Jesus Kristus do Huria i, sada do Huria i atik pe godang 
ruasna. 

b. Ala hasadaon partondion do i, asing do sian hasadaon ni portibi isara 
ni partei, parkongsian dohot parsahutaon. 

Jaha : Ep. 4:4; 1 Kor. 12:20; Joh. 17:20-21 

c. Ala daging ni Kristus do huria i, ndang loason ni Debata talu HuriaNa di 
tano on paima to ari parpudi. 

Jaha : Mat. 16:8 

216. Boasa digoari hatopan do Huria i? 
Alus: 

a. Ala punguan ni sude angka na badia do i naung partohap di Tuhan 
Jesus Kristus, sian nasa bangso, houm, marga dohot luat. 

b. Marhite i gabe adong pardomuan ni angka Huria atik pe marasing- 
asing rumang ni agenda parpunguan dohot ruhut-ruhutna. 

Jaha : Pangk. 7:9 

217. Boasa digoari na badia do Huria i? 
Alus: 

a. Ala habadiaon ni Kristus do Ulu ni Huria i, ncfang ala habadiaon ni 
angka ruasna. 



b. Ala tung apala Jesus Kristus do na pabadiahon HUria i, ndang ruas i 
sandiri, 

Jaha : 1 Pet. 2:9; Ep. 2:22; Ep. 3:21; 1 Kor, 3:16 

218. Aha dope na tahatindanghon taringot tu hata haporseaon on? 

Alus : Tahatindanghon do na adong hasesaan ni dosa, i ma pangauhonon 
di haluaon na pinatupa ni Tuhan Jesus Kristus marhite pangulaon ni Tondi 
Porbadia. 

219. Ise do na tarbahen dapotan hasesaan ni dosa? 
Alus: 

a. Angka naung dipatiur rohana laho mananda dosana. 

b. Angka na mangarsakhon dosana jala na manghaporseai bagabagaNa. 

c. Na olo mangido asi ni roha ni Debata jala mangoloi hataNa. 

d. Na so olo be mandatdati mardosa. 

220. Dia ma parsaulian ni halak naung sinesaan dosana? 
Alus: 

a. Mate jolma na buruk i jala tubu jolma na imbaru gabe marpangalaho 
na imbaru marhitehite pangoloion di Debata. 

Jaha : Hes. 36:26; Ep. 4:22-24 

b. Mardame ma Ibana dohot Debata jala boi mandonohi Debata. 

c. Marpanghirimon di hasangapon ni Debata. 

d. Jala tarbahensa marolopolop nang di bagasan haporseaon. 
Jaha : Rom 5:1-3 

221. Dia ma tanda ni na marpangalaho na imbaru? 

Alus : Magigi mida dosa, burju jala ringgas patupahon lomo ni roha ni 
Debata jala diparbuehon parbue ni Tondi. 



Jaha : Mat. 12:33; Gal. 5:22 

222. Ringkot dope di hita hasesaan ni dosa i ganup ari? 
Alus: 

a. Ringkot do, ai ala hagaleon ni jolma olo dope madabu tu dosa, 
Jaha : Mat. 26:41 

b. Ai sai manggogo do sibolis i laho manirang hita sian Debata 
marhitehite hisaphisap na mangula di diri ni jolma. 

Jaha : 1 Pet. 5:8 

223. Sude do dosa disesa Debata? 



Alus : Sude do dosa disesa, angka na tinean dohot na binahen holan dosa 
dompak Tondi Porbadia do ndang sesaonna. 
Jaha : Jes. 1:18; Jes. 43:25; Mat. 12:31 

224. Dia do lapatan ni dosa dompak Tondi Porbadia na so tarsesa i? 

Alus : I ma halak na porsea hian di Tuhan Jesus alai marbalik nasida sian 
haporseaon i, jala dituntun mansoadahon pambahenan ni Debata na di 
bagasan rohana nasailaon. 
Jaha : Heb. 6:4-7 

225. Dia do lapatan ni hata "dipatongtong hita di Tuhan Jesus Kristus dohot di 
bagasan haporseaon na sasada i"? 
Alus: 

a. Dilehon tu hita hangoluan na salelengnilelengna gabe ndang mago be 
hita jala ndang tarrampas manang ise be hita sian tanganna. 

Jaha : Joh. 10:27-28; Luk. 22:31-32 

b. Dipatongtong hita di bagasan haporseaon marhite na marsihohot di 
Hata ni Debata, di parsaoran ni angka na badia di Huria i, di bagasan 
tangiang dohot ulaon na badia 
Jaha : Ul. 2:42 

226. Aha dope debanari na tahatindanghon di hata haporseaon na patoluhon 
on? 

Alus : Mulak mangolu do sohot daging ni halak naung mate dohot di 
hangoluan na so ra suda. 

227. Tu dia do hita dung ro ajalta? 
Alus: 

a. la porsea hita, tu hasonangan do, alai na so porsea i tu hamagoan do. 

b. Gabe tano do ianggo dagingta, alai paheheon ni Tuhan Jesus do i muse 
di ari parpudi. 

Jaha : Joh. 5:28-29; Pil. 3:20-21; 1 Kor. 15:42-44 

228. Aha debanari na masa di ari parpudi i? 
Alus: 

a. Ro ma Tuhan Jesus mardongan hasangapon godang. 

b. Hehe ma angka na mate, jala marluhut ma nasa bangso di job ni 
habangsana. 

c. Uhumonna disi nasa jolma hombar tu na niulana be. 

d. Boanonna ma angka na porsea tu langit dohot tano na imbaru. 



Jaha : 1 Tes. 4:16; Mat. 25:31-46; Pangk. 20:12; 2 Pet. 3:13; Pangk. 
21:1-8 

229. Dia do lapatan ni hangoluan na so ra suda? 
Alus: 

3. Malua sian dosa dohot sian jea ni portibi on. 

b. Manontong di lambung ni Tuhan Jesus. 

c. Jaha : Pangk. 7:16-17; Mat. 13:43; 1 Kor. 2:9 

230. Tu dia do angka na so porsea di Tuhan Jesus Kristus? 

Alus : Tu hamagoan salelenglelengna do, i ma inganan ni angka na pinabali 
ni Debata, na satohap rap dohot sibolis i, jala ndang marujung be na bernit 
sian nasida arian dohot borngin. 
Jaha : Mark. 9:43-46; Pangk. 20:10-15 

231. Aha do lapatan ni "Amen" di ujung ni hata haporseaon i? 

Alus : I ma na tutu situtu, ala taparhatutu, hasintongan do sude na 
itapajojor di hata haporseaon i, jala sitiopan ni rohanta do i, saleleng hita 
mangolu. 

Apil : Rom 8:38-39 




TANGIANG NA NIAJARHON 
NI TUHAN JESUS 



HATA PAMUKAAN 



Ale Amanami na di banua ginjang! 

Dia do lapatan ni i? 
On do : Apoapo ni Debata do i tu hita paboa Amanta situtu Ibana jala 
anakNa situtu hita, asa pos rohanta mangido tu Ibana songon pos ni roha 
ni dakdanak na mangido tu amana. 

SIPANGIDOON PARJOLO 
Sai pinarbadia ma goarMu! 

Dia do lapatan ni i? 
On do : Na bagia hian do goar ni Debata alai naeng ma badia goar ni 
Debata idaon ni rohanta, i do na itapangido disi. 

Beha do pangalahona? 
Songon on do : Molo polin Hata ni Debata pinodahon, unang adong na 
lipe, dung i molo badia parangenta songon parange na tama parange ni 
angka anak ni Debata, jadi ma i. "Ale Amanami na di banua ginjang sai 
urupi ma hami asa tung songon i hami." Alai manang ise hita on na 
mamodahon poda jala na marparangehon parange na lipe sian na nidok ni 
Debata, i do na paroahon goar ni Debata. "Ale Amanami na di banua 
ginjang, ramoti ma hami, asa unang tung songon i hami!" 

SIPANGIDOON PADUAHON 

Sai ro ma harajaonmu! 

Dia do lapatan ni i? 
On do:, a harajaon ni Debata, sai na ro do i nang so itapangido alai asa 
haru sahat ro tu hita on i do na itapangido disi. 

Beha do pangalahona? 
Songon on do: Dilehon Amanta na di banua ginjang i do tu hita Tondi 
Porbadia i, asa porsea hita di hatana na badia i hinorhon ni asi ni rohana 
jala asa itaparangehon parange ni Debata di ngolunta on dohot di 
hangoluanta sogot salelenglelengna. 



SIPANGIDOON PATOLUHON 



Sai saut ma lomo ni roham di banua tonga on songon na di banua 
ginjang! 

Dia do lapatan ni i? 
On do : la roha ni Debata na denggan jala na marasi i, na saut hian do nang 
so itapangido, alai asa tung saut rahana di hita on, i do na itapangido disi. 

Beha do pangalahona? 
Songon on do : Molo disegai jala disundati Debata nasa tahi dohot lomo ni 
roha ni angka na jahat i angka roha ni sibolis i dohot roha ni hajolmaon 
dohot roha ni dagingta angka na naeng manundati harajaon ni Debata jala 
na naeng mangambati hita, asa unang diparbadia i rohanta goar ni Debata. 
Angkup ni i molo dipargogoi jala dipatongtong Ibana hita hot di hatana 
dohot di haporseaonta i, rasirasa mate hita. Ido asi ni roha ni Debata 
dohot lomo ni rohana. 

SIPANGIDOON PAOPATHON 
Lehon ma tu hami hangoluan siapari! 

Dia do lapatan ni i? 
On do : Dilehon Debata do nian hangoluan siapari dohot tu halak na jahat 
i, nang so itapangido alai asa dipaingot Debata hita marhatopothon asi ni 
rohana asa mandok mauliate hita tu Ibana din a manjalo hangoluan siapari 
hita sian Ibana. I do na itapangido disi. 

Dia do lapatan ni hangoluan siapari? 
Sipanganon do i dohot siinumon dohot parabiton dohot arta dohot bagas 
dohot dongan saripa na burju dohot ianakhon na burju, ro di angka naposo 
ro di raja na tigor roha dohot uhum na sintong, dohot ari na hasea dohot 
dame, dohot dongan sahuta na ture, ro di nasa na hasea di hajolmaon. 

SIPANGIDOON PALIMAHON 
Sesa ma dosanami songon panesanami di dosa ni dongan na mardosa tu 
hami. 

Dia do lapatan ni i? 
On do : itapangido asi ni roha ni Amanta na di banua ginjang i, asa anggiat 
unang dijujur dosanta, jala asa anggiat unang biasan rohana, ala ni dosanta 
i, mangoloi na itapangido sian Ibana. Ai apala tama lehononna nian tu hita 



na itapangido dibahen na so ture i parangenta i, i do na tama, alai sai asi 
ma rohana dilehon ma tu hita na itapangido, ai hit ape, na olo do hita 
dohot nasa rohanta manesa dosa ni angka na mardosa tu hita dohot 
sumuan uhum na denggan tu nasida. 



SIPANGIDOON PAONOMHON 
Unang hami togihon tu pangunjunan. 

Dia do lapatan ni i? 
On do : la Debata ndang adong manang ise nian diunjuni, alai asa sai 
diramoti Debata hita asa unang diansi sibolis i manang hajolmaon manang 
roha ni dagingta i hita, jala asa unang olo hita manopot pandelean manang 
haurahon dohot hajahaton na asing, dung i mob tung adong stsongon I rot 
u hita asa ditumpak hita monang. I do na itapangido disi. 

SIPANGIDOON PAPITUHON 
Palua ma hami sian pangago. 

Dia do lapatan ni i? 
On do : Itapangido sian Debata hadadao ni nasa hamagoan ni daging 
dohot tondi dohot pansamotan dohot hasangapon; angkup ni i itapangido 
sian Debata, hasonangan lehanonna tu hita di hasusuda ni bohalta sai asi 
ma rohana diboan ma hita sian rura hasusaan on tu banua ginjang tu 
lambungna. I do na tapangido disi. 

UJUNG NI TANGIANG 
Ai Ho do nampuna harajaon dohot hagogoon ro di hasangapon saleleng 
ni lelengna. Amen. 

Dia do lapatan ni i? 
Na mandok on do : Olo i ma tutu, jumpang ho ma na pinangidom. 
Umbahen na didokhon hita mandok 'Amen', asa tung porsea rohanta 
naung lomo situtu roha ni Amanta na di banua ginjang i manangihon 
tangiangta i, diparbagabaga do oloanna na itapangido, ai Ibana do 
mandokhon hita mangidohonsa sian Ibana. 



SUNGKUNSUNGKUN DOHOT ALUS TARINGOT TU TANGIANG NA 
NIAJARHON Nl TUHAN JESUS 



232. a. Hea do ho martangiang? 

b. Hea do diida jala dibege ho halak na martonggo? 

c. Aha do parasigan ni na martangiang sian na martonggo? 

d. Boi do dihilala roham hinaringkot ni na martangiang? 

e. Baritahon ma jolo taringot tu na nialamanmu sandiri taringot tusi. 

233. Antong aha do tangiang? 

Alus : la tangiang, i ma panghataion ni rohanta dohot Debata lago 
pasahathon dirinta tu Ibana, huhut mangido na ringkot di hita nang tu 
angka dongan pe dohot mamuji Debata. 
Jaha : Psalmen 19:15; ITim. 2:1 

234. Tu ise do hota martangiang? 

Alus : tu Debata Ama, Anak dohot Tondi Porbadia. 

235. Boasa pola martangiang hita? 
Alus: 

a. Ala tona ni Debata sandiri do. 

b. Ala hahuranganta dohot hagaleonta. 

c. Ala ringkot do hita mandok mauliate tu Debata siala pasupasuNa 
naung tajalo. 

d. Ala tudos tu rupana dohot tu pangalahona do ditompa Debata jolma i, 
dibahen i ingkon marparsaoran dohot martangiang jolma i tu Ibana. 
Jaha : Psl. 50:15; Mat. 7:7-8; Psl. 106:1; Mark. 11:24 

236. fngko sadihari do hita martangiang? 

Alus : Manang sadihari pe, jadi do; alai denggan do pahotonta tingki 
partangiangonta: Manogot dung hehe, bodari lago modom, nang lago 
mangan dung sidung mangan, laos songon i muse di na lago mamungka 
dohot di na paujunghon nasa ulaon. 
Jaha : 1 Tes. 5:17; Psl. 63:7; 5 Musa 8:10; Ep. 5:20 

237. Marimbar do inganan partangianganta, asa tangihonon ni Debata 
tangiangta? 



Alus : Ndang marimbar, na boi do manang di dia hita martangiang asal ma 
sian nasa rohanta. Unang ma martujuan na sala songon Parise i, holan asa 
gabe sitotonduran manang sitontonon ni halak. 
Jaha:Joh. 4:21-23; 6:1 

238. Tongtong do dialusi Debata tangiangnta? 

Alus : Tongtong do, alai ndang tongtong sai na hombar tu lomo ni rohanta 
dilehon. 

Jaha : Jak. 4:3; Rom. 12:12; 2 Kor. 12:7-9 

239. Ingkon songon dia do rohanta martangiang? 

Alus : Ingkon pungu, daulat, serep jala porsea rohanta. 
Jaha : Mat. 6:6-7; Poda 15:8; Jak. 1:6 

240. Nunga taboto aha do tangiang. Songon dia parturena martangiang naeng 
ajaran ni Tuhan Jesus dope hita marhite tangiang "Ale Amanami" 
Tarbagi piga do tahe tangiang na niajarhon ni Tuhan Jesus i? 

Alus : Tolu bagian do: Hata Pamukaan, Sipangidoon na pitu i, dohot ujung 
ni tangiang i. 

241. Pajojor ma jolo hata pamukaan ni tangiang i dohot lapatanna. 

242. Boasa diajari Tuhan Jesus hita mandok Ama tu Debata? 

Alus : Ala anakNa situtu do hita dibagasan Jesus Kristus dohot Tondi 
Porbadia. 

Jaha : Rom 8:14-17 

243. Boasa dohononta 'Amanami' ndang Amang? 

Alus : Asa tongtong itaingot manangianghon nang dongan pe, unang holan 
dirinta sandiri, ai sude do hita dongan sabagas ni Debata jala rap 
maramahon Debata. 
Jaha :Ep. 2:19 
Apil : Mat. 5:44 

244. Boasa diajari Tuhan Jesus hita mandok 'Ale Amanami na di banua ginjang'? 
Alus : Laho paingothon hita do i di habalgaon ni Debata, i ma 
hasangaponNa dohot hagogoonNa na mangatasi saluhut. 



SIPANGIDOON PARJOLO 

245. Pajojor ma jolo sipangidoon parjolo dohot lapatanna dohot pangalahona, 

246. a. Boasa maol rohanta manggoari goar ni natorasta? 

b. Molo ingkon goaranta ma, aha do parjolo tadok andorang so tadok 
goarna i? 

c. Ra, mumk do ho molo diparmeammeam halak goar ni natorasmu, 
boasa? Ala sangap do goarna i tarajumi manang ala na badia do? 

d. ditolopi ho do, molo diparmeammeam halak Goar ni Debata? Boasa? 

e. Songon dia do didok di patik patoluhon i taringot tu Goar ni Debata? 

f. Ingkon beha do goar ni Debata rajuman ni rohanta di sipangidoon 
parjolo on? 

247. Antong molo songon i ingkon pola hita huroha pabadiahon Goarni Debata 
na badia i? 

Alus : Ndada pola hita nian pabadiahon Goar ni Debata, ai nunga badia 
hian Ibana, alai asa badia Ibana diida rohanta, i do na itapangido disi. 
Jaha : Jes. 6:5; 1 Petr. 3:15 

248. Songon dia do ngolu ni na pabadiahon Goar ni Debata? 
Alus: 

a. Polin dipodahon Hata ni Debata ndang marlaok 
Jaha : 5 Musa 4:2 

b. Dipataridahon di ngoluna siganupari na sai marojahan tu Hata ni 
Debata do ibana. 

249. Tarpatupa hita do i sian gogonta sandiri? 

Alus : Ndang tarpatupa hita i, aia ni i do umbahen na rongkot pangidoonta: 
"Ale Amanami na di banua ginjang, sai urupi ma hami, asa tung songon i 
ha mi". 

250. Aha do lapatan ni mamodahon polin Hata ni Debata? 

Alus : Ndang jadi ambaan tu hata naung tinonahon ni Debata jala ndang 
jadi oruan sia i, alai ingkon radotan do angka tona ni Debata naung 
ditonahon i. 
Jaha : 5 Musa 4:2 

251. Ise do angka na so pabadiahon Goar ni Debata? 

Alus : Angka na mamodahon lipe Hata ni Debata jala na mamarangehon 
lipe sian na nidok ni Debata. 



Jaha : Psl. 50:16-17; Rom 2:23; Gal. 1:8 

252. Aha do lapatan ni mamodahon lape Hata ni Debata? 

Alus : Olo jala ringgas rohana mamodahon Hata ni Debata alai dihagigihon 
jala ditundalhon na pinodahonna i. 
Jaha : Psl. 50:16-17 

SIPANGIDOON PADUAHON 

253. Pajojor ma jolo sipangidoon paduahon, lapatanna dohot pangalahona. 

254. a. Godang do angka huasohuaso di portibi on na mangarajai roha ni jolma. 
Isara ni hepeng, hasipelebeguon, morphin, alcohol. Beha do diida ho ngolu 
ni jolma na nirajaan ni angka i? 

b. Dia dope na mangarajai roha ni jolma di tingki on? 

c. Tontu do ia ngolu ni jolma na nirajaan ni angka i ndang 
marhasonangan, ala ni i harajaon dia do na ringkot pangidoonta sian 
Debata asa marhasonangan jolma i? 

255. Angkup ni i adong do di portibi on harajaon, isara ni harajaon Majapahit 
najolo, dia do parasingan ni i tu Harajaon ni Debata? 

Alus : la harajaon na di tano on, i ma sada luat dohot sada bangso na tontu 
na nirajaan ni sahalak raja manang parhuaso. Harajaan ni Debata asing do 
sian harajaon portibi on. Ndang holan sada bangso na tontu 
nigomgomanNa, alai nasa na adong do. Dihamham i do harajaon na di 
portibi on. 

256. Piga ragam do Harajaon ni Debata? 
Alus : Dua ragam do. 

a. Harajaon huaso, i ma panggomgomion ni Debata di nasa na adong. 
Sude do na tinompa masuktusi. 

Jaha : Psl. 103:19 

b. Harajaon asi ni roha, i ma panggomgomion ni Debata marhitehite 
Jesus Kristus dohot Tondi Porbadia. Masuk tusi do nasa naung 
dapotan asi ni roha ni Debata, i ma angka naung taruli di hasesaan ni 
dosana dohot Tondi Porbadia. 

Jaha : Mat. 3:2; Rom. 4:7 

257. Antong, haroro ni harajaon dia do na itapangido di sipangidoon paduahon 
on? 



Alus : Haroro ni harajaon asi ni roha do, i ma asa lam ganda torop ni angka 
na porsea di Tuhan Jesus. 
Jaha : Mat. 28:19 

258. Dia do tandana, paboa naung ro Harajaon ni Debata tu hita? 

Alus : Di pangalehon ni Debata di Tondina tu bagasan rohanta. Dihorhon i 
do di ngolunta panghaporseaion di Hata ni Debata dohot roha na olo 
mamarangehon parange na denggan na hinalomohon ni roha ni Debata. 

259. Aha do na mangihut tu Harajaon ni Debata na pinungkaNa dibagasan 
rohanta saleleng di ngolunta on hita? 

Alus : Hasangapon salelengna do udutna, sijaloon ni angka na masuk tu 
Harajaon ni Debata salelng di ngolu on. 
Jaha : Dan. 7:18; Mat. 25:34 



SIPANGIDOON PATOLUHON 

260. Pajojor ma jolo sipangidoon patoluhon, lapatanna dohot pangalahona, 

261. a. langgo hita jolma, nda sai lomo ni rohanta do na ingkon saut? 
Haru lomo n roha ni natorasta, gurunta sai taalo do! 
Denggan do tahe na songon i? 

Manang asal oloan do lomo ni rohanasida? 
Lehon ma jolo pandapotmu! 
b. Adong do dua paraloan ni lomo ni roha, na sai marhusari dibagasan roha ni 
jolma. 

Dia ma i tahe? 

Lomo ni roha ni ise do jotjotan saut taulahon? 

Lomo ni roha ni ise do na tapangido asa saut di sipangidoon patoluhon on? 

262. Ai beha do lomo ni roha ni Debata? 
Alus : Na denggan jala na marasi. 
Jaha : Jes. 5S:8-9 

263. Dia do huroha lomo ni rohaNa na denggan i? 

Alus : Asa dapotan haluaon sandok manisia, na porsea di Ibana. 
Apil :Joh. 6:40 

264. Beha do bahenonta asa satu lomo ni roha ni Debata tu hita? 



AIus : Ingkon mian hita di bagasan Tuhan Jesus, mandok : Tauiahon na 
nidokNa jala itahasogohon na nioraanNa songon na nidokNa di Patik na 
sampulu i. 

JahaiJoh. 15:4; Jes. 48:18 

265. Ise do na mangurupi hita pasauthon lomo ni roha ni Debata? 
AIus : Debata sandiri do. 

266. Beha do dibahen Debata mangurupi hita? 

AIus : Disegai jala disundati nasa tahi ni angka na jahat dohot lomo ni roha 
ni sibolis nang roha ni subukta pe; jala dipargogoi huhut dipatongtong hita 
di bagasan hataNa dohot haporseaonta rasirasa mate hita. 
Jaha : Joh. 17:15; 1 Kor.l:18; 2 Tes. 3:3 



SIPANGIDOON PAOPATHON 

267. Pajojor ma jolo sipangidoon paopathon dohot lapatanna. 

268. a. Sude jolma do tahe di portibi on adong hangoluanna siapari? 

b. Hea do diida ho pangidoido manang halak na loja mangalului 
hangoluan siapari? 

c. Alai diboto ho do na adong do jolma na marlobilobi di ngolu siapari? 

d. Aha do na mambahen jolma hurangan dohot lomoan di ngolu siapari di 
tingki on? 

Ala ni tano na hurang manang na marlobilobi do? 
Ala ni haringgason manang halosohon mangula do? 
Ala ni haotoon manang hapistaran do? 
Diskusihon ma jolo i. 

269. Aha do sasintongna na hurang di jolma i umbahen na adong na hurangan 
dohot na marlobilobi di ngolu siapari? 

AIus :Roha na masitangiangan, na masitatapan dohot na masiutupan do na 
hurang di jolma i. 

Roha diri do na sai tong hapal di jolma i. 

270. Ala ni i, aha do sipangidoonta di sipangidoon paopathon on? 
AIus : Lehon ma di harni hangoluan siapari! 

271. Boasa diajari Tuhan Jesus hita mandok : "Lehon ma di hami"? 



Alus : Asa unang holan dirinta sambing tasarihon, alai asa masitangiangan 
dohot masitatapan hita sama hita. 
Jaha : Heb, 13:16 

272. Boasa holan hangoluan sasadari pangidoonta? 

Alus : Asa taboto na sian Debata do hangoluanta i ganup ari na patut 
sihasabamhononhon dohot sisagihononta tu dongan jolma na hurangan 
dohot sihamauliatehononta tu Debata. Jala asa unang lalap hita 
paingotingot parngoluon di tingki: na salpu dohot tu tingki na naeng ro. 
Jaha : ITim. 6:7-8 

273. Angka dia do na gonoaran hangoluan siapari? 

Alus : Nasa na basea di hita di hangoluan on, i ma: Na ringkot di pamatang, 
parsaoran dohot di portondion. 

274. Boasa sian Debata pangidoonta hangoluan siapari? 
Alus: 

a. Ala Ibana na marhuaso mangalehon jala asa taokui: 

b. Aut so Ibana mamasumasu ulaonta i, magopo sambaing do 
halojaonta. 

Jaha : Jer. 5:24 
Apil :UI. 14:17 

c. Asa taingot na sian Debata do nasa na hasea di hita jala asa taboto 
muse mandok mauliate tu Ibana. 

275. Adong do sibahenonta pasauthon siangidoon on? 
Alus: 

a. Adong do, i ma manghaburjuhon ulaon na pinasahat ni Debata tu hita 
huhut manangianghonsa. 

Jaha : 2 Tes. 3:10-12; Luk. 5:l-llb 

b. Padaohon roha holso dohot ahu. 
Jaha : Mat. 6: 34; Luk. 12:16-21 

276. Ingkon boha rohanta manjalo silehonlehon ni Debata? 

Alus : Ingkon mardongan mauliate rohanta manjalosa, nang pe otik 
manang godang dilehon. 
Jaha : 5 Musa 8:10; Psl. 118:1 



SIPANGIDOON PALIMAHON 

277. Pajojor ma jolo sipangidoon palimahon dohot lapatanna. 

278. a. Beha do pangkilalaanmu molo mardosa ho dompak donganmu? 

b. Beha do muse pangkilalaanmu mamereng donganmu na mardosa 
dompak ho? 

c. hea do ho martangiang laho mangido hasesaan ni dosam dohot dosa ni 
donganmu na mardosa tu ho? 

d. Antong molo songo i, aha do na ringkot sipangidoonta di sipangidoon 
palimahon on? 

279. Aha na itaparhatutu di sipangidoon on? 

Alus : Itaparhatutu do na dibagasan dosa do hita tubu jala holan na jat do 
tubutubu ni rohanta dohot pingkiranta. 
Jaha : Psl. 51:7; 1 Musa 6:5; 1 Musa 8:21 

280. Songon dia do tama nian bahenon ni Debata tu hita ala ni dosanta? 

Alus : Tama nian jujuronna dosanta dohot pinsangonna hita jala biasan 
rohana mangoloi na itapangido. 

281. Antong aha na itapangido disi? 

Alus : Itapangido do asi ni roha ni Amanta na di banua ginjang i, i ma 
hasesaan ni dosanta. 
Jaha : Psl. 51:9 

282. Aha siingoton ni rohanta laho mangido asi ni roha? 

Alus : Ingkon olo hita sian nasa rohanta manesa dosa ni dongan na 
mardosa tu hita dohot sumuan uhum na denggan tu nasida. 
Apil : Rom 12:21 

283. Dapotan hasesaan ni dosana do angka na so olo manesa dosa ni 
donganna? 

Alus : Ndang dapot, ai didok Tuhan Jesus do : "Anggo so disesa hamu sala 
ni halak na dompak hamu, ndang season ni Amamuna nang dosamuna. 
Jaha : Mat. 6:14-15 

284. Aha ma sipareahanta marhite tangiang on? 

Alus : Asa unang taparsineang asi no roha ni Debata na manesa dosanta i, 

jala asa unang tadatdati mangulahon dosa. 

Jaha : Rom 6:1-2 

Apil : Luk. 17:4; Mat. 18:21-22 



SIPANGIDOON PAONOMHON 

285. Pajojor ma jolo sipangidoon paonomhon dohot lapatanna. 

286. a. Di sude inganan dohot tingki do tahe boi jumpang hita pangunjunan? 

b. Angka aha ma na boi mangunjuni hita? 

c. Dihilala roham do, ia angka gombaran na so hasea, hata pargaiton, 
ende na rumar na boi do manghorhon pangunjunan? 

d. Hea do dielaela donganmu ho asa gabe margabus manang manangko? 
Nda hamagoan do panghorhon i? 

e. Antong molo songon i do hape, aha do na ringkot sipangidoonta di 
tangiang on? 

287. Riga ragam do pangunjunan na olo' songgop tu hita? 
Alus : dua ragam do; 

a. Pangunjunan na manghorhon na denggan. 

b. Pangunjunan na manghorhon dosa. 

288. Dia do pangunjunan na manghorhon na denggan? 

Alus : I ma pangunjunan na papitahon haporseaon marhite sitaonon dohot 

harugian. 

Apil : Jak. 1:2 

289. Dia di pangunjunan na manghorhon dosa? 

Alus : I ma pangunjunan na manghorhon ganggu ni roha, pandelean dohot 
ragam ni hajahaton. 
Jaha : Mat. 27:3-10 

290. Sian pangunjunan dia paluaon ni Debata hita hombat tu na itapangido di 
sipangidoon on? 

Alus : Sian pangunjunan na manghorhon dosa. 

291. Antong aha do na tapangido sian sipangidoon on? 

Alus : Asa diramoti Debata hita, molo tung songgop tu hita pangunjunan 
sisongon i; dipalua Debata hita muse jala ditumpak hita asa monang. 
Jaha : 1 Kor. 10:13 



SIPANGIDOON PAPITUHON 



292. Pajojor ma jolo sipangidoon papituhon dohot lapatanna. 

293. a. Hea do ho diago panamun manang donganmu sandiri? 

b. Angka dia do na jotjot mangago hita di tingki on? 

c. Dihilala roham do na so tuk gogonta sandiri paluahon hita sian angka 
pangago? 

d. Antong molo songon i, aha di sipangidoonta di sipangidoon papituhon 
on? 

294. Ise di sipangago na nidokna di sipangidoon on? 

Alus : Sibolis, angka parjahat na manihuthon ibana dohot hisaphisap ni 
rohanta sandiri do. 

295. Hamagoan dia huroha diparo tu hita? 

Alus : Hamagoan ni daging, tondi pansamotan dohot sahala. 

296. Tu ise pangidoonta haluaonta sian angka i? 

Alus : Tu Debata do, ai Ibana pargogo na so hatudosan na tuk 
mangaramoti dohot paluahon hita. 

297. Beha dibahen Debata paluahon hita sian hamagoan di tingki on? 
Alus : Ditamparhon do i sian hita asa unang songgop tu hita. 
Dipargogoi jala dipabenget do hita manaon ia tung sura pe songgop i tu 
hita, jala diramoti do hita asa unang mago hita bahenon ni pangago i. 
Jaha : Psl. 121:5-8; 68:20-21; 42:6; Job. 1:12 

298. Beha do dibahen Debata paluahon hita sian hamagoan sogot? 

Alus : Dipalua Debata hita sian biar mida hamatean i, ala nunga ditaluhon 
Tuhan Jesus hamatean i marhite haheheonNa jala dipapos rohanta 
manghirim di haheheon sogot i. 
Jaha : Psl. 23:4-6; Joh. 11:25; Pangk. 14:13b 



UJUNG NI TANGIANG I 

299. Pajojor ma jolo ujung ni tangiang i. 

300. Aha do lapatan ni ujung ni tangiang i? 
Alus : 

a. Panindangion do i, paboa na pargogo na so hatudosan do Debata na 
boi paauthon sude na ttapangido di tangiang i. 



b. Bagabaga do i asa pos rohanta, paboa na olo do Ibana mangalehon na 
itapangido. 

c. Pujipujian do i tu Debata, paboa parholong roha Ibana na 
manggomgomi langit dohot tano on. 

301. Aha do na pinaboa ni ujung ni tangiang i? 

Alus : Dipaboa do alana umbahen na tu Debata tapasahat sipangidoonta, 
na pitu i, i ma Ibana do na tarbahen mangalehon saluhutna i. ibana do 
nampuna harajaon, hagogoon, dohot hasangapon. 

302. Dia do lapatan ni Amen? 

Alus : Olo i ma tutu, jumpang ho ma na pinangidom. 

303. Boasa didokhon hita mandok i? 
Alus : Asa tung porsea rohanta naung lomo situtu roha ni Amanta na di 
banua ginjang i manangihon tangiangta i. diparbagabaga do muse oloanNa 
na itapangido, ala Ibana do mandokhon hita mangidohonsa sian Ibana 



ULAON NA BADIA 



SUNGKUNSUNGKUN DOHOT ALUS TARINGOTTU ULAON NA BADIA 

304, Hea do dibege ho hata Sakramen? Aha do lapatan ni i? 

Alus : la hata Sakramen na marharoroan do i sian hata Latin, i ma 
Sacramentum, na dipangke laho manggoari Ulaon na Badia. 

305. Aha do Ulaon na Badia manang Sakramen hombar tu Panindangion 
Haporseaon ni HKBP? 

Alus : Holan dua do Sakramen na pinatikhon ni Tuhan Jesus siradotanta, i 
ma Pandidion na Badia dohot Parpadanan na Badia. I ma na niaturhon ni 
Tuhan Jesus tu HuriaNa laho pasahathon marhite tanda na tarida asi ni 
rohaNs na so tarida, i ma hasesaan ni dosa, haluaon, hangoluan, dohot 
hasonangan, na niauhon marhite haporseaon. 

Jaha : Mat. 28:19; Mark. 16:15-16; Mat. 26; Mark. 14; Luk. 22; 1 Kor. 



Debata taringottu panghorhonna. 
303. Dia do asi ni roha ni Debata na pinarbagabagahonna? 

Alus : Hasesaan ni dosa, haluaon, hangoluan dohot hasonangan. 

309. Piga do ulaon na badia dipatikhon Debata di Padan na Robi? 
Alus : Dua do; 

a. Parsunaton. Jaha : 1 Musa 17:10-14 

b. Birubiru Paskah. Jaha : 2 Musa 12:1-28 

310. Piga do 'Ulaon na Badia' dipatikhon Tuhan Jesus di Padan na Imbaru? 
Alus : Dua do; 

a. Pandidion na Badia singkat ni parsunaton. 
Jaha : Mat. 28:18-20; Kol. 2:11-13 

b. Parpadanan na Badia singkat ni birubiru Paskah. 
Jaha : Mat. 26:26-29; Heb. 9:13-15 

311. Antong ise do na marsuru hita patupahon pandidion i, jala pasohothon 
parsunaton ni halak Kristen? 

Alus: 



307 



306. 




landokhon ulahononhon dohot bagabaga ni 



a. Tuhan Jesus sandiri do na marsuru manang na mamatikhon i, din a 
laho manaek Ibana tu banua ginjang, ai didok: "Laho ma hamu, podia 
hamu ma saluhut bangso jala didi hamu . . . Mat. 28:19." 

b. Rapot ni angka Apostel i di Jerusalem do na mamutushon na so pola 
sunaton angka halak Kristen na ro sian sipelebegu. 

Jaha : Ui. 15; 21:20+26 

c. Ai ndada parsunaton ni pardagingon na ringkot, alai haimbaruon na 
sian Kristus i do. 

312, Boasa maruba Parmanganon Birubiru Paskah gabe Parpadanan na Badia? 
Alus: 

a. la Parmanganon Birubiru Paskah, i ma parningotan di haluaon ni 
bangso Israel sian parhatobanon na di tano Misir tu tano Kanaan. 
Debata do na patupahon haluaon i. 

b. la Parpadanan na Badia, i ma mangan rati parhitean ni daging ni 
Tuhan Jesus Kristus dohot minum anggur parhitean ni mudar ni Tuhan 
Jesus Kristus. Songon Birubiru Paskah na imbaru do i asa tu hita 
hasesaan ni dosa, hangoluan dohot hasonangan. 




PANDIDION NA BADIA 



Aha do lapatan ni pandidion i? 

la pandidion i ndada holan aek sambaing, aek na marsaot hata ni Debata 
do aek i; ai tona ni Debata do umbahen na binuat aek i. 



Beha do pandok ni Debata? 

Didok Tuhanta Jesus Kristus di ujung ni surat na sinurathon ni si Mateus : 
Laho ma hamu, podia hamu saluhut bangso, didi hamu ma nasida tu 
bagasan goar ni Ama, Anak cfohot Tondi Porbadia. 



Aha do uli sian pandidion i? 

On do : Saluhut halak na porsea di Hata ni Debata dohot dibagabagana, 
dapotan hasesaan ni dosa, dapotan dohot haluaon sian hamatean dohot 
sian sibolis ala dapotan hasonangan salelenglelengna. 

Dia ma didok Debata bagabagana? 

Didok Tuhanta Jesus Kristus do di ujung ni surat na sinurathon ni si Markus 
: Na porsea jala tardidi dapotan haluaon alai na so porsea i, hona uhum do, 

Beha do pangalaho ni aek i umbahen tung dihothon i ulaon na sai 
godang? 

Apala hinorhon ni aek i, na hinorhon ni Hata ni Debata do i, mandongani 
aek i dohot haporseaonniba na marhatutuhon mardongan Hata ni Debata 
aek i, ai anggo so Hata ni Debata dongan ni aek i, aek sambing do i, ndang 
tardok pandidion, alai ia Hata ni Debata dongan ni aek i, tardok ma 
pandidion aek i. 

Ma suksuk do asiasi di aek hangoluaon i; ai pandidion paimbaruhon 
hatutubu do aek i honorhon ni Tondi Porbadia. Ai songon on do didok si 
Paulus di suratna tu si Titus di bindu patoluhon: Dipangolu Debata do hita 
merhitehite pandidion paimbaruhon hatutubu binahen ni Tondi Porbadia 
na nilehonna i, dihabuashon asi ni rohanajala asa di hita hangoluan na so 
ra suda songon na hinirim ni rohanta i. I do na tutu situtu. 



Dia do lapatan ni na mandidi? 



On do : Siauponta do ganup ari hinorhon ni solsol ni roha dohot hinorhon 
mi i na paimbaruhon roha isara ni ompunta si Adam rap dohot dosanta ro di 
angka sangkap ni roha na jahat asa mate sudena jala asa mulak mangolu 
hita ganup ari gabe jolma na imbaru, na tigor jala na ias roha, na mangolu 
di kolo ni Debata salelenglelengna. 

Di dia do tarsurat hata i? 

Didok si Paulus do di suratna tu halak Rom i di bindu paonomhon: Na 
tartanom do hita rap dohot Ibana marhitehite pandidion i tu bagasan 
hamatean, asa marparange hita di bagasan ngolu na imbaru, songon 
Kristus naung hehe sian angka na mate hinorhon ni hasangapon ni Amana. 

SUNGKUNSUNGKUN DOHOT ALUS TARINGOT TU PANDIDION NA BADIA 

313. a. Hea do diida ho acara pelantikan Kepala Desa? 

Songon dia do tahe acara pelantikan i? 

b. gabe ise do ibana digoari dung dilantik? 

c. Hea do diida ho acara pandidion ni gareja? 

d. Baritahon ma jolo taringot tu na niidam jala patorang ma jolo aha na 
binegem sian isi ni Agenda na jinaha ni na mandidihon i. 

314. Antong aha do Pandidion na Badia i? 

Alus : la Pandidion na Badia i, parhitean ni asi ni roha ni Debata do i tu 
jolma. Ai marhitehite Pandidion i sahat do tu na porsea i hasesaan ni dosa, 
hatutubu paduahalihon, haluaon sian hamatean dohot sian sibolis jala 
daptan hasonangan na salelenglelengna. 

Jaha : Ul. 2:41; 10:48; 16:33; Rom 6:4; 1 Kor. 10:1-4; Titus 3:5; Heb. 11:29; 
1 Petr. 3:21 



LAPATAN NI PANDIDION I DOHOT PANDOK NI DEBATA 



315. Pajojor ma jolo lapatan ni pandidion i dohot pandok ni Debata. 

316. Aek do dididihon tu na tardidi i, alai holan aek sambaing do i tahe? 



Alus : Ndang holan aek sambing i, alai aek na marsaor Hata ni Debata do i, 
ai tona ni Debata do umbahen na binuat aek i. 
317. Sian dia do itaboto, na tutu do 'Ulaon na Badia' pandidion i? 

Alus : Sian on do: Tuhan Jesus do mamatikhonsa, disi do bagabaga ni 
Debata taringot tu asi ni rohana, na naeng lehononna marhite sian i, disi 
do dohot parhitean ni asi ni rohana i. 
Apil : Mat. 28:19; Mark. 16:16; Ul. 2:38 



ULI SIAN PANDIDION I DOHOT BAGABAGA NI DEBATA 

318. Pajojor ma jolo uli sian Pandidion na Badia i dohot agabaga ni Debata. 

319. a. Aha do goar ni uli sijaloon ni angka pejabat na hona' lantik i? 

b. Beha do ibana molo unduk jala molo so unduk di janji nijanjihonna i. 

320. Laos songon i do na tardidi i, aha do uli sijaloon nasida sian Pandidion na 
Badia i? 

Alus : Hasesaan ni dosa, haluaon sian hamatean dohot sian sibolis dohot 
hasonangan salelengna. 

321. Molo songon i, ndang be mardosa angka naung tardidi? 

Alus : Mardosa dope nasida, alai gogo ni dosa dohot upa ni dosa, ndang 
jumpang be di nasida. 
Jaha : Rom. 6:3:11 

322. Antong molo songon i, ndang be mate angka naung tardidi i? 

Alus : Mate do nian, alai gabe malua nasida sian biar mida hamatean i. 
Jaha : 1 Kor. 15:55-57; Rom 6:23 
Apil : Pil. 1:21 

323. Songon dia do na nidokna dapotan haluaon sian sibolus marhitehite 
pandidion i? 

Alus : Ala naung mardomu hita dohot Debata ndang be margogo sibolis 
mangago hita jala nunga dipaunsat hita sian gomgoman ni sibolis tu 
gomgoman ni Debata. 
Jaha : Kol. 1:13 

324. Ise do na dapotan hasonangan na salelengna, marhite pandidion i? 
Alus : Na porsea di Hata ni Tuhanta dohot di bagabagana. 



325. la angka posoposo ndang tarbahen dope porsea, antong beha do taringot 
tu pandidion na jinalonasida? 

Alus : tong do pandidion na jinalonasida, ai ndang haporseaon ni jolma 
mambahen pandidion, Hata ni Debata do na mandokhon mangulahonsa. 
Ala ni i dung lam marroha nasida ingkon diguruhon Hata ni Debata jala 
ingkon nasida sandiri manghajongjonghon haporseaonna. 



PAN6ALAHO NI AEK I MANGHORHON ULAON NA GODANG 

326. Pajojormajolo beha do tahe pangalaho ni aek i ymbahen dihorhon i ulaon 
na sai godang. 

327. a. langgo datu sai na paotootohon do ulaonna. Molo mangubati dohotaek 
rupani sai dibahen do tabasna, i ma hata na so niantusan manang hata 
sipaotooto mandongani aek i. 

b. Alai ianggo aek pandidion i, beha do tahe? 

328. Aha do na mandongani aek pandidion i? 
Alus: Hata ni Debata do. 

329. Antong ala ni aha do umbahen dihorhon pandidion i ulaon na sai godang? 
Alus : Aa ni Hata ni Debata do, i ma tona ni Tuhan Jesus dohot bagabagana 
na mandongani aek i dohot ala ni haporseaon ni na tardidi i. 

Jaha : Mat. 28:19; Mark. 16:16 

330. Na gabe aha do aek i, molo mardongan Hata ni Debata aek i? 

Alus : Na gabe pandidion do i, mandok : Aek hangoluan paimbaruhon 
hatutubu honorhon ni Tondi Porbadia. 
Jaha : titus 3:5-7 

331. Aha do lapatan ni hatutubu na imbaru manang tubu paduahalihon? 

Alus : Munsat sian anak nirimasanna hian gabe anak na niasianna, jala 

partondi na mate hian gabe partondi na mangolu. 

Ulaon ni Debata do i di bagasan roha ni pardosa i, ndang ulaon ni jolma i. 

Jaha : 1 Joh. 3:1-2 

Apil : Gal. 3:26 

332. Ise do patupahon gabe tarida di ngolunta naung tubu paduahalihon hita? 
Alus : Debata do na patupahonsa, ai Ibana mangula dibagasan rohanta, 
marhite Tondi Porbadia. 



333. Songon dia do hataridaan ni naung tubu paduahalihon? 
Alus: 

a, Lam ganda gogona mangalao nasa hajahaton dohot burjuna 
mangulahon lomo ni roha ni Debata. 

Jaha:Ep. 4:23-24; 1 Joh. 5:18 

b. Marsihohot di haporseaonna jala sumurung dibagasan ulaon ni Tuhan 

Apil : 1 Kor. 15:58 

LAPATAN NI NA MANDIDI 

334. Pajojor ma jolo lapatan ni na mandidi. 

335. Molo dung dilantik sadasada halak tu ulaon na imbaru, tontu ingkon 
bolongkononna manang aupanna do angka hasomalanna na roa hian, asa 
tau ibana diulaon i. 

Angka hasomalan dia ma i tahe? 

336. Aha do ia siaupon ni rohanta ganup ari di ngolunta asa gabe jolma na 
imbaru hita? 

Alus : Pangoloion ni rohanta mangulaohon dosa dohot tangka ni rohanta 
mangalo Hata ni Debata. Margoar do i, isaranta hian manang jolma na 
buruk. 

Jaha : 1 musa 6:5; 1 Kor. 2:14 

337. Marhite aha do i auponta? 

Alus : Marhite solsol ni roha dohot marhite na paimbaruhon roha. 

338. Songon dia do ngolu ni jolma na imbaru? 
Alus : Marroha na ias dohot na tigor. 
Jaha : 1 Joh. 3:9 

Apil : Rom 6:4 

339. Songon dia do hajajadi ni jolma na imbaru? 

Alus : la jolma na imbaru, i ma naung niurasan ni mudar ni Jesus Kristus na 
ginoarna tubu paduahalihon marhite panolsolion dohot hamubaon ni 
roha, i ma naung tubu sian aek dohot sian tondi. Ulaon ni Tondi Parbadia 
do i, holan na manjangkon do hita marhitehite haporseaon. 
Jaha : Joh. 3:3+5+16 



340. Antong molo songon i do hape hinabalga dohot hinabagas ni lapatan ni 
pandidion i, boasa dohot posoposo didion, ai so diantusi dope i? 

Alus : 

a. Ala sian sietehetehon ni halak Kristen, naung masuk do nasida tu 
bangso ni Debata marhite natorasna. 

Jaha : 1 Musa 17:10+14; Luk. 2:21 

b. Ala bagabaga dohot parpadanan ni Debata, ndada holan tu dakdanak 
pandidion i alai dohot do tu na magodang. 

Jaha : Ul. 2:39 

341. Antong, nunga sahat angka dakdanak i tu haluaon holan marhitehite 
pandidion i? 

Alus : Nunga, alai dipangido Tuhan Jesus do haporseaon na togu. Ala ni i, 
ingkon mardongan haporseaon do pandidion i. Dibahen i tarjou do angka 
natoras marsuru ianakhonna tu parguruan manghatindanghon 
haporseaon, asa marhite i boi ibana sandiri manghatindanghon 
haporseaon. I do umbahen didok muse : "Malua sian pangkangkungion ni 
natorasna do angka naung manghatindanghon haporseaonna." 

342. Boasa dipamasa pandidion na hinipu? 

Alus : la Pandidion na hinipu na dipamasa do i tu dakdanak ni halak 
Kristen, ala targogot siala parsahiton, asa parsidohot ibana di haluaon na 
pinatupa ni Tuhan Jesus. Sipasahaton do pasupasu tu ibana, di gareja uju 
masa pandidion, molo hipasdo ibana muse. 

343. Di do na ginoaranna pandidion na magodang? 

Alus : Na dipatupa do i tu halak na magodang, na nionjar ni rohana sandiri, 
asa gabe halak Kristen, dung job mamolus parguruan. Laos di tingki na 
manghatindanghon haporseaonna i do ibana manjalo pandidion. 



PARPADANAN NA BADIA 



Dia do lapatan ni na marulaon na badia? 

Mangan sagusagu parhitean ni daging ri i Tuhan Jesus Keistus dohot minum 
anggur parhitean ni mudar ni Tuhan Jesus Kristus songon na tinonahonna i 
tu halak Kristen. 



Di dia do tarsurat na songon i? 

Songon on do pandok ni si Mateus, si Markus, si Lukas, dohot si Paulus 
angka na mamaritahon Barita na Uli : Dibuat Tuhan Jesus Kristus ma 
sagusagu borngin i, uju tarjehe Ibana, didak ma mauliate, dung i 
diponggoli ma i, diparlehon ma i tu angka siseanna, huhut ma didok : Jalo 
hamu ma, pangan ma, daginghu do i, na nilehon humophop hamu. Bahen 
hamu ma songon i bahen parningotanmuna di Ahu. Asa dung sun nasida 
mangan, dibuat ma panginuman i, didok ma mauliate, dung i ninna ma 
mandok nasida. Jalo hamu ma, sude hamu manginum sian i. la 
panginuman on, padan na imbaru ma on, hinorhon ni mudarhu na 
niusehon humophop hamu bahen hasesaan ni dosa. Molo hamu 
manginum songon i, bahen hamu ma i parningotanmuna di Ahu, 

Aha do laba ni na mangan dohot na minum sisongon i? 

Dipaboa hata i do labana ai ninna do : Na nilehon humophop hamu dohot 
na niusehon humophop hamu, bahen hasesaan ni dosa, hangoluan dohot 
hasonangan marhitehite panganon na badia i. ai ia disi hasesaan ni dosa 
disi do hangoluan dohot hasonangan. 



Hinorhon ni sipanganon dohot siinumon i do na nidokmi? 



Ndang na hinorhon ni sipanganon dohot siinumon i, na hinorhon ni hata i 
do na mandok : Na nilehon humophop hamu, dohot naniusehon 
humophop hamu, bahen hasesaan ni dosa. Ai angka hata na mandongani 
sipanganon dohot siinumon i, i do situan ni sipanganon na badia i dung i 
manang ise na porsea di hata i dapotan hasesaan ni dosa, ai i do pandok ni 
hata i. 



Ise do na manjalo panganon na badia I sian na ture? 

la na mangontik sipanganon dohot na mangalinggas daging, ruhut na 
denggan do i nian, alai manang ise na porsea di hata i, na mandok na 



nilehon humophop hamu dohot na niusehon humophop hamu bahen 
hasesaan ni dosa i do na manjalo panganon na badia i sian na ture; alai 
manang ise na so porsea na ganggu roha, i do na so tau dohot manjalo ai 
ingkon porsea situtu do roha di hata i na mandok : 'Humophop hamu.' 



SUNGKUNSUNGKUN DOHOT ALUS TARINGOTTU 
PARPADANAN NA BADIA 



PARPADANAN NA BADIA DI DIATARSURAT 



344. a. Pesta aha do na nipestahon ni Tuhan Jesus apala parpudi sahali rap 
dohot angka sisean i andorang so hamamateNa? 

b. Aha do dlpangan nasida di pesta i? 

c. Aha do muse tujuan ni pesta i? 

d. Aha do dibuat Tuhan Jesus dung sidung nasida mangan? 

345. Parpadanan na Badia do ianggo goar ni ulaon dung parmanganon i, antong 
aha do Parpadanan na Badia? 

Alus : la Parpadanan na Badia, i ma : Mangan roti parhitean ni daging ni 
Tuhanta Jesus Kristus dohot minum anggur parhitean ni mudar ni Tuhanta 
Jesus Kristus, asa sahat tu hita hasesaan ni dosa, hangoluan dohot 
hasonangan. 

Jaha : 1 Kor. 11:17-34; Mat. 26; Mark. 14; Luk. 22 

346. Pajojor ma jolo aha do lapatan ni na marulaon na badia manang mangan 
Parpadanan na Badia? 

Pajojor ma muse dia di tarsurat na songon i? 

347. Ise do na mamatkhon Parpadanan na Badia i, jala sadihari? 
Alus : Tuhan Jesus sandiri do, borngin i uju tarjehe Ibana. 
Jaha : Mat. 26; Mark. 14; Luk. 22; 1 Kor. 11; Joh. 13 

343. Asa aha do dijalo angka na manganhon Parpadanan na Badia i? 

Alus : Roti parhitean ni daging ni Tuhan Jesus Kristus dohot anggur 

parhitean ni mudar ni Tuhan Jesus Kristus. 
349. Na muba do roti dohot anggur i gabe daging dohot mudar ni Tuhan Jesus? 



Alus : Ndang, hot do roti dohot anggur i, alai parhitean ni daging dohot 
mudar ni Tuhan Jesus Kristus do i. 



LABA NI NA MANGAN DOHOT NA MINUM PARPADANAN NA BADIA I 

350. Pajojor ma jolo aha do laba ni na mangan dohot na minum Parpadanan na 
Badia i? 

351. a. Hea do tahe ndang dipasaut Debata bagabagaNa? 

b. Porsea do ho di bagabagaNa paboa na adong do laba sian 
parsidohotonta mandohoti Parpadanan na Badia i? 

352. Antong aha do laba sian i? 

Alus : Taruli di hasesaan ni dosa, hangoluan dohot hasonangan. 
Jaha:lJoh. 2:2; Kol. 1:14 

353. Ai molo dung taruli do hita di hasesaan ni dosa marhitehite Pandidian na 
Badia i, pola dope ingkon manganhon Parpadanan na Badia i hita? 

Alus : Ala nang pe tardidi hita, sai tong do mangulahi mardosa hita. 
Dibahen i ringkot pangidoonta hasesaan ni dosa dohot gogo mangalo dosa 
i marhitehite Parpadanan na Badia i. 

354. Dia do lapatan ni na nidokna, 'taruli di hangoluan'? 

Alus : Hangoluan ni tondita do na nidokna, paboa marparsaoran hita dohot 
Ibana. Ai Ibana do mula ni hagogoonta laho patupahon lomo ni rohaNa. 
Jaha : Joh. 15:5 

355. Dia do muse lapatan ni na nidokna, 'taruli di hasonangan'? 
Alus: 

a. Hasonangan ni tondita do na nidokNa, paboa na di lambung ni 
Tuhanta hita salelenglelengna. 

Jaha : Joh. 17:24 

b. Patumonaan ni i, daionta do di tano on. Na gabe pos ni rohanta do i di 
pangaramotion ni Debata, ai sonang rohanta di manang aha pen a 
masa tu hita jala pir tondinta mangula siulaonta. 



NDANG HINORHON NI SIPANGANON DOHOT SIINUMON I LABA I TAJALO 



356. Pajojor ma jolo manang na hinorhon ni sipanganon dohot siinumon i do na 
nidokna umbahen na tajolo laba i. 

357. Asa hata na mandongani sipanganon dohot siinumon i do hape na 
manghorhon umbahen na tajolo laba i. 

Alus : I ma hata ni Tuhanta na mandok : "Na nilehon humophop hamu 
dohot na niusehon humophop hamu." 



NA MANJALO PANGANON NA BADIASIAN NATURE 

358. Pajojor ma jolo ise do na manjalo Panganon na Badia i sian na ture. 

359. Boasa ndang boi dope hamu parsidohottu Parpadanan na Badia i? 

360. Antong ise do na boi parsidohottu Parpadanan na Badia i? 

361. Jala songon dia do pangaradeonta laho manjalo Parpadanan na Badia i? 
Alus: 

a. Paradehon tingki na hohom laho marrujiruji taringot tu dosa na niula 
huhut manolsolisa. 

b. Mamadanhon tu dirinta na sai eahanta tnarhamubaon ni roha. 

c. Manghaporseai Hata ni Debaa dohot BagabagaNa. 

d. Mamingkiri dohot mamilangmilangi hahomion dohot hinaarga ni 
Parpadanan na Badia i, asa gabe partohap hita di haluaon dohot 
hangoluan na so ra suda, hinorhon ni i. 

e. Mardame manang mardenggan dohot na mangarsahi hita. 

362. Aha do lumbalumba ni Debata tu angka na marsineang di hahimion ni 
Parpadanan na Badia i? 

Alus : la Debata, ndang olo lean, ala ni i koras do paminsangon ni Debata 
tu halak na marsineang manag na marparhamuda hahomion ni 
Parpadanan na Badia i. 
Jaha : 1 Kor. 11:27-34 

363. Antong dia ma siparangehononhon ni halak na naung mandohoti 
Parpadanan na Badia i? 

Alus: 

a. Unang be didatdari mardosa. 
Jaha:Joh. 8:11; Joh. 5:14 

b. Olo manggotaphon nasa hosom ni roha. 



Jaha : Mat. 5:23-24; Jak. 5:16 

c. Dipatuduhon parbue ni Tondi di bagasan ngoluna. 
Jaha: Gal. 5:22 

d. Dibaritahon holong ni roha ni Debata marhitehite hata, pingkiran 
dohot pamhahenan nang marhite parange pe. 

e. Tama ulahononta i nang tu dongan. 
Jaha : Mat. 22:37-40 



HURIA 




SUNGKUNSUNGKUN DOHOT ALUS TARINGOT TU HURIA 



PENTAKOSTE - ML) LA Nl HURIA 

364. a. Aha do na mangonjar roha ni jolma laho pajongjonghon angka kesatuan, 
isara ni kesatuan ni angka pegawai, buruh di pabrik dohot parumauma? 

b. Aha dona mangatur kesatuan i asa boi hot jongjong jala denggan 
mardalan? 

c. Beha do ia taringot tu Huria, jolma do tahe na pajongjonghonsa? 

d. Sian nionjar ni panghilalaan ni jolma asa marsada ni roha jala 
masiurupan do tahe umbahen na jongjong Huria i? 

e. Parpunguan ni angka ise do tahe Huria i? 

f. Ise do ojahan ni Huria i? 

365. Antong aha do Huria? 

Alus : la Huria, i ma parpunguan ni angka na porsea di Jesus Kristus, na 
jonou na pinapungupungu, na pinarbadiaan, jala pinatongtong ni Debata, 
marhitehite Tondi Porbadia. 
Jaha : 1 Kor. 1:2; 1 Petr. 2:9; Ep. 1:22; 1 Kor. 3 

366. langgo Huria i, ndang na jongjong sambing songon i. antong songon dia do 
tahe mula ni parjongjong ni Huria i? 

Alus : Di tingki Pentakoste di Jerusalem gok Tondi Porbadia do angka 
sisean i, marjamitai ma nasida mardongan huaso. Pola tolu ribu halak na 
masuk tu HUria di na sadari i. 1 ma Huria na parjolo di Jerusalem jala 
partogina i ma si Petrus dohot si Johannes. 
Jaha:UI. 2 

367. Songon dia do muse ia ngolu Huria na parjolo i? 

Alus : Oibaritahon angka sisean i do Barita na Uli sian jabu tu jabu. Rap 
martangiang jala rap marulaon na badia do nasida. Disagihon be do artana 
tu angka na hurangan. Tung sada do tahe rohanasida. 

368. Angka bangso dia do tahe na masuk mulamula tu Huta na di Jerusalem i? 
Alus : Angka bangso Jahudi dohot na ro sian 16 bangso, nasida ma angka 
na burju manghangoluhon Barita na Uli i. 

369. Alai dipasombu angka halak Jahudi na so porsea i do halak Kristen i? 



Alus : Slpata dipaburuburu do nasida. Pola dua hali tarhurung si Petrus 
dohot si Johannes. Mate do si Stephanus didangguri ala ni jamitana, 
Garang do muse si Saul mangalelei halak Kristen i, 
370. IMdang sadia leleng ditadingkon halak Kristen Jahudi do huta Jerusalem alai 
disegai halak Rom huta i, gabe di tongatonga ni halak dia da muse 
marjongjongan Huria i? 
Alus : Di tongatonga ni halak parbegu do. 



HURIA DI TONGATONGA NI HALAK PARBEGU 

371. Ala ni pangaleleon na di pulo dia do di Indonesia on ujui, gabe munsat sian 
i Parbarita na Uli di tongatonga ni bangso Batak parbegu i dope? 

Sian kongsi Zending dia do tahe nasida? 

372. Ise do partogi ni Huria tu tongatonga ni halak parbegu? 
Alus : Apostel Paulus do, ima si Saul pangalele na jolo. 
Jaha:UI.9 

373. Di dia do jongjong Huria i msrhite pamaritahononna di Barita na Uli i? 
Alus : Di Asia na metmet - Asia Kecil, Makedonia dohot tano Gorik. Laos di 
tingki i ma di surat si Paulus 13 suratna tu angka Huria. 

374. Songon dia do ngolu ni Huria di tongatonga ni parbegu i? 

Torop do halak naung masuk tu ugamo Kristen i. alai mangimburu do 
Jahudi ala lam moru na marugamo Jahudi, gabe dilelei ma Kristen i dung i 
ma muse pangaleleion ni panggomi Rom. Hirahira taon 80 dirarang Kesar 
Rom do hakristenon di tano i jala pola 200 taon lobi leleng ni pangaleleon 

375. Aha do panghorhon ni pangaleleon i? 

Alus : Deba sian halak Kristen i mansoadahon Tuhanna. Nang pe songon i 
tumorop do na hot marhaporseaon, atik pe ditaon na bernit sahat tu na 
tarbunu. Pangaleleon i do papitahon Huria i, lam margogo jala lam 
mangerbang. 

376. Alai ujungna mansohot do pangaleleon i, songon dia do pangalaho ni i? 
Alus : Dian a laho marporang Kesar Konstantin, didia ibana do ninna sada 
tanda silang di langit dohot surat na mandok : "Dohot tanda on monang do 
ho!" Tanda silang i, dipangke ibana ma di angka mandera ni halak Rom 



laho tu parporangan. Dipasohot ma pangaleleon i di taon 311 jala gabe 
Kristen ibana. 



TINGKI PANONGA 

377. Songon dia do siapta ngolu ni partondion ni jolma molo ndang adong 
hasusaan manang pangaleleon jala makmur ekonomina? 

Patorang ma jolo na binotom taringot tusi. 

378. Songon dia do ia ngolu ni Huria i dung mansohot pangaleleon i? 

Alus : langgo sian duru tung manaek do idaon, tamba torop do halak 
Kristen i laos songon i nang pangulana pe, marjongjongan ma angka 
gareja. Alai ianggo ruhut parbagasan i ma haiason ni partondionta lam 
sumur do nangetnanget, ai masa do parbolatbolatan na manghorhon 
parsirangan di Huria. 

379. Dia do bonsir ni parbolatbolatan na manghorhon parsirangan di Huria i? 
Alus: 

a. Di abad partoluhon dipajongjong angka pangula ni Huria do sada 
punguan hamalimon, na mamulik sian situan na torop. Lam marhuaso 
do nasida di angka huta sabungan jala diparenta angka Huria na 
humaliang. 

b. Di Eropa Parhasudutan, Huria na di huta Rom din a marhuasoan. 
Torop do angka halak na balga disi songon angka Bishop. Tamba do 
huasona dung peut harajaon Rom. Ibana ma na manguduti ulaon ni 
Apostel Petrusjala marhuaso turu manurun di Huria na di huta Rom. 

c. Bishop Leo 1 na Bolon, i ma Bishop di huta Rom naeng mangahut 
primat, lapatanna : Ingkon ibana jungjungan ni sandok hakristenon. 

d. Halak Kristen na di Eropa parhabinsaran manjua ma di primat ni Paus 
na di huta Rom. Jala Bishop na disi ndang hea dapotan huaso nab alga 
songon na dapot angka Bishop na di Rom. 

e. Ujungna, sirang ma Huria i di taon 1054. Halak Kristen a di Habinsaran 
maruluan tu Patriack na di konstantinopel jala margoar Huria Khatolik 
Gorik jala halak Kristen na di Hasundutan margoar Huria Khatolik Rom. 



HURIA REFORMASI - PROTESTANT 



380. Aha do na targombar di bagasan roham molo dijaha manang dibege ho 
pandohan Reformasi dohot Protestant? 

381. Songon dia do ngolu partondion ni HUria Katolik Rom di tingki i? 
Alus: 

a. Nunga peut Huria i sian poda ni Barita na Uli na sintong, madabu tu 
huaso ni Paus dohot angka ulaon hamalimon na sala jala parange ni 
ruas ni Huria i pe lam lumlam do. 

b. Masa ma poda haliluon, i ma parsombaon tu ganaganaan, ulaon 
missa, ai didok : ganup hali dipelehon Tuhanta i dibagasan missa i, 
holan roti do lehonon tu ruas ni Huria ndang dohot anggur; dohot 
ulaon hamalimon na sala, aha na nidok ni Paus, i do na sintong. 
Sandok tung lumlam do Huria Khatolik Rom i. 

382. Dipasombu angka na marhaporseaon di Barita na Uli i do halumlamon i? 
Alus : Ndang dipasombu. Huria i ringkot dipatota - direform didok nasida. 
Dung i, bangkit ma angka reformator di manang piga luat. 

383. IMang di tano Jerman pe bangkit ma regormator na tarbarita, ise di goarna? 
Alus : Dr. Martin Luther, sahalak monnik na burju jala guru bolon na pistar 
di Universitas Wittenberg. 

384. Aha do mandasdas roha ni Dr. Martin Luther tu ulaon i? 

Alus : Panggadisan ni surat aflat manang surat hasesaan ni dosa. Mansai 
ringkot o hepeng di tingki i pangkeon ni Paus laho pasidunghon gareja 
Saint Peter di Rom. Ala ni i gabe digadis na sinuruna ma godang surat 
hasesaan ni dosa. Si Tetzel ma na manggadis sahat tu huta Wittenberg na 
di tano Jerman i. 

385. Aha do disurathon Dr. Martin Luther di pintu ni gareja Wittenber laho 
mamprotes aflat i? 

Alus : 95 thesis manang ayat sisualon di pintu ni gareja i, di ari 31 Oktober 
1517. Laos i ma Ari Reformasi. 

386. Beha do panghorhon ni surat protesna i? 
Alus: 



a. Tarsunggul ma roha ni sude halak Eropa Parhasundutan mangalo Paus 
dohot mangihuthon ulaon Protestant na binahen Dr. Martin Luther. 

b. Hona ban ibana sian Paus, alai ditutung ibana do surat ban i. 

c. Angka na mangihuthon poda ni Dr. Martin Luther i magoar do Huria 
Protestant. 

387. Dia do apala ojahan ni poda ni Dr. Martin Luther maralohon Khatolik Rom? 
Alus: 

a. Hata ni Debata na tarsurat di Bibel i, i do ojahan ni haporseaon. 

b. Ndang marhite sian angka ulaon na denggan dohot na mangulaon 
patikpatik dapotan asi ni roha jolma, alai holan marhite haporseaon di 
Jesus Kristus do dohot asi ni rohaNa. 

c. Holan dua do Sakramen na tinonahon ni Jesus Kritus, i ma Pandidion 
na Badua dohot Parpadanan na Badia. 



HURIA KRISTEN BATAK PROTESTAN - HKBP 

388. a. Aha do goar ni ugamo ni ompunta na parjolo i andorang so ro dope 
hakristenon? 

b. Beha do panghorhon ni i mangihuthon barita na hea binegem? 

c. Maol do didok roham dijalo angka ompunta Parbarita na Uli na parjolo 
i, na ro sian bariba? 

389. Molo maol do antong beha do sikap ni ompunta di mulana maradophon 
angka Parbarita na Uli? 
Alus: 

a. Disuru Huria Baptis Inggris da tuan Burton dohot Ward di taon 1824, 
alai ditulak angka impunta do nasida. 

b. Kongsi Zending Amerika (Boston) marsuru Pandita Munson dohot 
Lyman di taon 1834, alai dibunu angka impunta do nasida na dua di 
Lobupining. 

390. Alai ndang dipasombu Debata bangso Batak di bagasan haholomon, disuru 
Debata do marhite Rheinische Zending Parbarita na Uli na ditulak sian 
Kalimantan borhat mangula di tano Batak. 
Nandigan do mulai mangula Rheinische Zending di tano Batak? 




Alus : 07 Oktober 1961, rapot parjolo ni angka Pandita Zending di Sipirok, 
na laos etongon ari hatutubu ni HKBP. 

391. Torop do ujui angka Parbarita na UN mangula di tano Batak, alai ianggo 
apala na tarbaritaansian tongatonganasida, ise ma i tahe? 

Alus : Dr. Ingwer Ludwig Nommensen. Ibana do Ephotus na parjola di 
HKBP na tar pil it di taon 1881. Laos margoar do ibana muse Apostel ni 
halak Batak. 

392. Asa humatop rarat Barita na UN i, pintor disalin do Bibel i tu hata 8atak 
Toba. Ise do na manalin? 

Alus : Pandita P.H. Johasen manalin Buku Padan na Robi, buku Padan na 
mbaru disalin Ompu i Ephorus Ingwer Ludwig Nommensen. 

393. Dalan pahatophon hararat ni Barita na Uli i, angka ulaon dia do muse 
diusahahon Rheinische Zending hatop jongjong? 

Alus : Ulaon pangajarion dohot ulaon pangubation. Marjongjongan ma 
angka sikola dohot Rumah Sakit. Hatop do talu haholomon i ala ni angka 
usaha i. 

394. Dung lam rarat Barita na Uli i, parhaladona pe nunga torop sian halak 
Batak, nunga marjongjongan angka gareja, sikola dohot Rumah Sakit. Gabe 
tubu ma pingkiran ni halak Batak asa manjujung baringinna HKBP, unang 
sai margantung be ngoluna tu Rheinische Zending. Dia do huroha 
suhatsuhat ni asa boi manjujung baringinna Huria i? 

Alus : Ginoar sada Huria boi manjungjung baringinna molo; 
a. Huria i (Sinode Godang) mambahen Aturanna. 



Sian Huria i manang bangso i sandiri parjamitana manang 



d. Tau Huria i mangamudihon dirina dohot pahembanghonsa. 
395. Ala ni i mamungka sian sadihari HKBP manjungjung baringinna? 
Alus: 

a. Ianggo HKBP mamungka sian taon 1931 nunga mamungka manjujung 
baringinna. 

b. Alai anggo na tangkas, i ma di ari 11 Juli 1940, alai ni porang paduahon 
i. din a tartangkup angka Pandita ni Rheinische Zending, tangkas ma 
sian halak Batak angka na manguluhon Huria i, jala ruas ni Huria Batak 
na mamalanjoisa. 




parhaladona. 
c. Nasida sandiri mamalanjio angka pangulana. 



396. Asa maratur Huria i dipahot Synode Godang do aturan ni HKBP. Aha do 
guna ni aturan ni Huria i? 

Alus : Dalan panogunoguon do i tu sude ruas dohot parhalado ni Huria 
patongtonghon tu pangantusion na sntong laho mangoloi Barita na Uli i 
dohot asa diboto angka parhalado ruhutruhut ni panghobasionna. 

397. Laho pasauthon ulaon panindangioin, parngoluon, dohot panghobasion ala 
in i Kristus, dipabangkit do angka goar ni tohonan parhaladoon di HKBP. Aha 
do ulaonna? 

Alus: 

a. Sintua, i ma parhalado na pinilit ni ruas sian ruas ni Huria. Nasida do 
na mandongani Pandits dohot Guru Huria laho manogunogu halak tu 
ngolu partondion dohot patureture nasa na ringkot di Huria. 

b. Guru Huria, i ma wakil ni Pandita manguluhon Huria i. siradotan 
nasida do ulaon parjamitaon dohot pangajarion di Parhalado Huria 
dohot nasa na sahattu nasida. 

c. Parjamita Ina, nasida manjalo ulaon sian Pandita Ressort, ojahanna i. 
parsidohot do nasida manguluhon parmingguon, rrvaragenda dohot 
manutup punguan marhite pasupasu. 

d. Diakones, i ma angka na manghasuhuthon nasa ragam ulaon asi ni 
roha na ringkotdi Huria dohot masyarakat, tu na mahalu, na sapot so 
marama so marina, na pogos, na matua dohot na asing. 

Jaha:UI. 6:1-7 

e. Evangelis, i ma pangurupi gumodang di ulaon parjamitaon, mangebati 
Huria nambura Kristen manang gale haporseaonna. 
Pandita, i ma na manjamitahon Hata ni Debata, manguluhon 
Sakramen, mangaradoti ulaon partondion di nasa ruas, pasahathon 
pasupasu di Huria marhite mangampehon tangan. Ibana do partogi ni 
angka Huria na sahat tu ibana manogihon tu Tuhan Jesus Kristus jala 
ibana do manogunogu angka pangula di bagianna be songon na 
tarsurat di Agenda i. 

398. Laho paradehon pangulaon ni parhalado i, dipajongjong do inganan 
parsiajarannasida. Dia ma i tahe? 

Alus: 

a. Sikola Guru Huria di Seminar Sipolohon 

b. Sikola Parjamita Ina di Laguboti 



c. Pendidikan Diakones di Balige 

d. Sikola TinggiTheologi di Pematangsiantar 

399. langgo na manjadihon HKBP, i ma angka HUria marsadasada na 
marpardomuan di Ressort, angka Ressort na marpardomuan di Distrik jala 
angka Distrik na marpardomuan di Pusat. Patorang ma jolo sadasada 
angka na tagoari i. 

Alus: 

a. Huria marsadasada, i ma parpunguan ni halak Kristen di sada inganan 
na tontu, na tardidi tu bagasan Goar ni Debata Ama, Anak dohot Tondi 
Porbadia. Nasida diuluhon Pandita, Guru Huria dohot Parhalado ni 
Huria. 

b. Ressort, i ma hadomuan ni manang na piga Huria na niuluhon ni 
Pandita Ressort. 

c. Hadomuan ni manang na piga ressort, i ma na margoar distrik. 

d. Hadomuan ni sude Huria, Ressort, dohot Distrik, Ephorus do na 
manguluhon, na markantor Pusat di Pearaja-Tarutung. 

400. Laho pasauthon panjouon ni Huria patanakhon ngolu hakristenon di sude 
ruas ni HKBP di panindangion di tongatonga ni HUria dohot masyarakat, 
hombat tu ulaonna be, gabe dipajongjong do angka Departemen di HKBP. 
Dia ma goar ni angka Departemen i? 

Alus: 

a. Departemen Zending 

b. Departemen Diakoni Sosial 

c. Departemen Ina 

d. Departemen Naposobulung 

e. Departemen Sekolah (DPP) 

f. Departemen Perusahaan 

g. Departemen Sikola Minggu 

h. Departemen Dana Pensiun 

i. Departemen Kesehatan 

401. Antong aha do sitiopon ni rahanta songon ruas ni HKBP? 
Alus: 

a. Asa gabe ruas ni Huria, i ma angka naung manjalo Pandidion na Badia. 



b. Na bertanggungjawab do ganup ruas ni Huria i manarihon na ringkot 
di haporluan laho pamajuhon Huria i marhitehite pelean, guguan 
dohot na asing. 

c. Ringgas ro tu parmingguan, tu angka parpunguan na manaringoti Hata 
ni Debata di Huria i dohot Ulaon na Badia. Songon i tu ragamragam ni 
ulaon hapanditaon dohot Departemen. 

d. Umur 13-20 taon patut mamasuhi parguruan manghatindanghon 
haporseaon. 

e. Na boi manjalo pasupasu parbagason, i ma angka naung 
manghatindanghon haporseaon jala denggan parhuriaonna. 

f. Na boi marulaon na Badia, i ma angka naung manghantindanghon 
haporseaon jala ndang hona pinsang ni Huria. 

g. Boi do dijanghon mulak tu Huria angka na hona pinsang dung jolo 
marguru manopoti. 

h. Patut do hita hona pinsang (hona ban) molo taulahon na maralo tu 
Hata ni Debata dohot Aturan ni Huria, jala jaloonta do i dibagasan 
haunduhon. 

402, Molo tataringoti angka goar ni tohonan dohot pajojor ni na manjadihon 
HKBP, Departemen dohot Lembaga, nunga tardok HUria na sintong HKBP? 
Dia do tanda ni Huria na sintong? 

Alus: 

a. Molo polin dipodahon Barita na Uli 

b. Molo sintong diulahon Sakramen na dua i songon na niaturhon ni 
Tuhan Jesus. 

c. Molo dipamasa ruhut paminsangon mangotapi angka dosa. 

403. Songon ruas ni Huria hita godang do angka ulaon haholomon na boi 
manegai haporseaonta. Dia do goar ni buku na gabe sitiopon ni rohanta 
laho manjaga hapolinon ni haporseaonta? 

Alus : Buku Panindangion Haporseaon (Confessi) ni HKBP. 



PANGUJUNGI 




404. Nunga marujung parguruanta, antong aha do sitiopon ni rohanta sian 
saluhutna i? 

Alus: 

a. Hata ni Debata do arta na umarga i. 

b. Parsaoran na salelenglelengna dohot Debata Ama, Anak dohot Tondi 
Porbadia, i do situjuon ni rohanta. 

c. Hamubaon ni rohanta marhitehite haporseaon di Tuhanta Jesus 
Kristus, i do siringkotan ni rohanta gumodang. 

Apiha. Uoh. 2:18 
b. Sai tiop ma i 

405. Aha do lapatan ni angka ayat sijaloonta di na manghatindanghon 
haporseaonta hita di Gareja? 

Alus: 

a. Ndang todung taringot tu parsorion dohot pangalahonta i. Bohalta do 
i sian Hata ni Debata, sitiopan ni rohanta jala sipagandaonta marhite 
na mandatdati manjaha Hata ni Debata dohot mangguruhonsa. 

b. Siparateatehononta jala sihangoluhononta do i saleleng hita mangolu 
songon ayat patujolo sian Hata ni Debata na gae sulusulu ni patta jala 
hatiuron ni dalanta. 

Apil : Psl. 119:105 : 'Hatami do sulusulu ni pathu jala hatiuron ni 
dalanku.' 



